Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le táirgeadh orgánach agus lipéadú táirgí orgánacha, lena leasaítear Rialachán (AE) Uimh. XXX/XXX ó Pharlaimint na hEorpa agus ón gComhairle [an Rialachán maidir le rialuithe oifigiúla] agus lena n_x001e_aisghairtear Rialachán (CE) Uimh. 834/2007 ón gComhairle /* COM/2014/0180 final - 2014/0100 (COD) */





MEABHRÁN MÍNIÚCHÁIN 1. COMHTHÉACS AN TOGRA 1.1. Forais agus cuspóirí an togra Le deich mbliana anuas tá an margadh orgánach á fhorbairt go dinimiciúil i ngeall ar an éileamh a bheith ag dul i méid. Tá an margadh domhanda do bhia orgánach méadaithe faoi cheathair ó 1999. Tá an limistéar talún ar a ndéantar táirgeadh orgánach san Aontas Eorpach (an tAontas) tar éis dúbailt. Gach bliain tiontaítear 5 000 000 heictéar chun críche feirmeoireachta orgánaí. Níl an soláthar inmheánach ná an creat reachtach tar éis coimeád suas leis an bhfás sin ar an margadh, áfach. Ní thógann na rialacha táirgthe san áireamh go leordhóthanach na hathruithe ar imní agus ionchais an tomhaltóra agus an tsaoránaigh; tá na rialacha lipéadaithe casta; agus tá laigí sa chóras rialaithe agus sa chóras trádála tugtha faoi deara. Tá an reachtaíocht casta agus tá ualach mór riaracháin ag baint léi a stopann feirmeoirí beaga ó bheith mar bhall de scéim orgánach an Aontais. Is léir nach bhfuil call a thuilleadh le roinnt de na díolúintí ar a raibh gá leo ar dtús chun an earnáil a fhorbairt. Tá sé mar aidhm ag an togra an reachtaíocht maidir le táirgeadh orgánach a fheabhsú agus na cuspóirí seo a leanas aige: (1) deireadh a chur le bacainní ar fhorbairt inbhuanaithe táirgthe orgánaigh san Aontas, (2) iomaíocht chóir d'fheirmeoirí agus d'oibreoirí a ráthú agus ligean don mhargadh inmheánach feidhmiú i mbealach níos éifeachtúla, (3) muinín na dtomhaltóirí as táirgí orgánacha a choimeád nó a fheabhsú. 1.2. Comhthéacs ginearálta Agus Rialachán (CE) Uimh. 834/2007 ón gComhairle maidir le táirgeadh orgánach agus lipéadú táirgí orgánacha á nglacadh[1], leag an Chomhairle amach sraith saincheisteanna agus cuireadh de cheangal ar an gCoimisiún tuarascáil orthu sin a chur faoi bhráid Pharlaimint na hEorpa agus faoi bhráid na Comhairle, tar éis athbhreithniú a dhéanamh ar an taithí a fuarthas as cur i bhfeidhm Rialachán (CE) Uimh. 834/2007. Ghlac an Chomhairle conclúidí ar thuarascáil an Choimisiúin[2] ag a cruinniú ar Thalmhaíocht agus Iascach an 13‑14 Bealtaine 2013[3] agus d'iarr siad ar na Ballstáit agus ar an gCoimisiún earnáil an táirgthe orgánaigh a fhorbairt ar leibhéal uaillmhianach tríd an gcreat dlíthiúil atá ann faoi láthair a athbhreithniú, chun inúsáidteacht an chreata a fheabhsú agus tréimhse cobhsaíochta agus cinnteachta a sholáthar, tuilleadh soiléirithe agus simplithe a sholáthar, agus chun aghaidh a thabhairt ar na saincheisteanna atá fós gan réiteach agus a éilíonn tuilleadh forbartha. Tá an t‑athbhreithniú ar an reachtaíocht maidir le táirgeadh orgánach mar chuid de Chlár an Choimisiúin um Oiriúnacht agus Feidhmíocht Rialála[4]. Leis an athbhreithniú cuirtear deis ar fáil cumhachtaí cur chun feidhme an Choimisiúin i Rialachán (CE) Uimh. 834/2007 ón gComhairle a ailíniú leis an idirdhealú idir cumhachtaí tarmligthe agus cumhachtaí cur chun feidhme an Choimisiúin a tugadh isteach le hAirteagal 290 agus Airteagal 291 den Chonradh ar Fheidhmiú an Aontais Eorpaigh (CFAE). 1.3. Forálacha atá ann cheana sa réimse seo Glacadh an chéad phíosa de reachtaíocht Aontais maidir le táirgeadh orgánach in 1991. I Rialachán (CEE) Uimh. 2092/91 ón gComhairle tugadh sainmhíniú dlíthiúil ar tháirgeadh orgánach trí bhíthin rialacha táirgthe, agus leagadh amach ceanglais rialaithe agus lipéadaithe agus rialacha maidir le hallmhairiú táirgí orgánacha. Ba bhunús é sin chun tomhaltóirí agus táirgeoirí orgánacha a chosaint in aghaidh dearbhuithe orgánacha bréagacha agus míthreoracha. Rinneadh athbhreithniú ar an reachtaíocht sin le glacadh Rialachán (CE) Uimh. 834/2007 ón gComhairle i Meitheamh 2007, agus rinneadh na rudaí seo a leanas go háirithe: – tugadh sainmhíniú breise ar tháirgeadh orgánach trí na cuspóirí agus na prionsabail a bhaineann leis a thuairisciú, – rinneadh comhchuibhiú níos fearr ar na rialacha maidir le táirgeadh orgánach laistigh den Aontas, trí dheireadh a chur le rialacha náisiúnta do tháirgí ainmhithe, – tugadh isteach go bhféadfaí eisceachtaí a dhéanamh ó na rialacha atá faoi fhreagracht na mBallstát ach teorainneacha diana a bheith i bhfeidhm agus tréimhse teoranta ama a bheith i gceist, – nascadh an córas rialaithe orgánaigh leis an córas rialaithe bia agus beatha oifigiúil dá bhforáiltear le Rialachán (CE) Uimh. 882/2004[5] agus rinneadh éigeantach é creidiúnú a bheith ag comhlachtaí rialaithe príobháideacha, – rinneadh athstruchtúrú ar an gcóras allmhairiúcháin: i dteannta an aitheantais do thríú tíortha chun críche coibhéise, aithníonn an tAontas Eorpach comhlachtaí rialaithe atá gníomhach i dtríú tíortha chun críche coibhéise nó comhlíonta. Fuarthas réidh leis an gcóras a bhí ann roimhe sin inar dheonaigh na Ballstáit údaruithe aonair coinsíneacht ar choinsíneacht ón Rialachán bunúsach agus tá sé á chéimniú amach anois. 1.4. Comhsheasmhacht le beartais eile Saothraíonn an tionscnamh seo na cuspóirí atá sa Teachtaireacht maidir le Rialáil Chliste san Aontas Eorpach. Is é ceann de chuspóirí an athbhreithnithe an t‑ualach reachtach a shimpliú. Tá sé i gcomhréir le creat ginearálta na straitéise Eoraip 2020 go háirithe maidir leis an tosaíocht fás inbhuanaithe a dhéanamh agus maidir le geilleagar atá níos éifeachtúla ó thaobh acmhainní, níos glaise agus níos iomaíche a chur chun cinn. Tá sé i gcomhréir leis an athchóiriú ar an gComhbheartas Talmhaíochta (CBT), faoina múnlaítear an creat foriomlán le haghaidh fhorbairt na talamhaíochta san Aontas don tréimhse 2014-2020[6]. Dírítear leis na forálacha nua ar iomaíochas inbhuanaithe chun earnáil táirgthe bia atá inmharthana ó thaobh an gheilleagair de a bhaint amach, in éineacht le bainistiú inbhuanaithe ar achmhainní nádúrtha talamh‑bhunaithe an Aontais, agus tá táirgeadh orgánach sainaitheanta mar phríomhghné den earnáil. Cuireann an togra an Comhbheartas Iascaigh nua maidir le dobharshaothrú san áireamh, a bhfuil príomhról aige slándáil bia fhadtéarmach inbhuanaithe a áirithiú chomh maith le fás agus fostaíocht, agus brú a laghdú ar stoic iasc fiáin, i gcomhthéacs an éilimh mhéadaithigh dhomhanda ar bhia uisceach. Tá sé i gcomhréir leis an togra ón gCoimisiún le haghaidh Rialacháin nua ón gComhairle agus ón bParlaimint maidir le rialuithe oifigiúla[7], a bhfuil mar aidhm aige an cur chuige comhtháite a chomhdhlúthú i ngach réimse a bhaineann leis an mbiashlabhra tríd an gcreat reachtach ina iomláine a chuíchóiriú agus a shimpliú, agus cuspóir an rialaithe níos fearr á shaothrú ag an am céanna. Go háirithe, ailínítear nó/agus soiléirítear sainmhínithe mar is iomchuí, agus beartaítear na forálacha rialaithe riachtanacha sonracha a chomhtháthú leis an gcreat aonair reachtach le haghaidh rialuithe oifigiúla. Ar deireadh, tá an scéim táirgthe orgánaigh mar chuid de scéimeanna cáilíochta an Aontais do tháirgí talmhaíochta, mar aon le tásca geografacha, sainearraí traidisiúnta faoi ráthaíocht, agus táirgí ó na réigiúin is forimeallaí agus ó limistéir sléibhe an AE mar a shonraítear sa Teachtaireacht ón gCoimisiún chuig Parlaimint na hEorpa, chuig an gComhairle, chuig an gCoiste Eacnamaíoch agus Sóisialta, agus chuig Coiste na Réigiún maidir le beartas cáilíochta do tháirgí talmhaíochta agus mar atá leagtha síos i Rialachán (CE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta[8]. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR 2.1. Comhairliúcháin Rinneadh anailís chuimsitheach ar an gcás mar atá faoi láthair ar bhonn na faisnéise a bailíodh i rith sraithe éisteachtaí le páirtithe leasmhara ar thug an Coimisiún cuireadh chucu do níos mó ná 70 saineolaí agus acadóir chun plé iomlán a dhéanamh ar na dúshláin atá roimh an earnáil orgánach faoi láthair agus na dúshláin a bheidh roimpi amach anseo. Sheol an Coimisiún comhairliúchán poiblí ar líne ag tús 2013. Cuireadh thart ar 45 000 freagra ar an gceistneoir isteach agus fuarthas beagnach 1 400 freagra deonach eile. Ba shaoránaigh de chuid an Aontais Eorpaigh a chuir tromlach na bhfreagairtí (96 %) isteach agus ba pháirtithe leasmhara a chuir na 4 % eile isteach. Ina theannta sin, cuireadh páirtithe leasmhara na hearnála ar an eolas agus chuathas i gcomhairle leo maidir leis an athbhreithniú ag roinnt cruinnithe de chuid an Ghrúpa Chomhairligh maidir le Feirmeoireacht Orgánach. Ós rud é gur údaráis inniúla iad na Ballstáit atá i gceannas ar an reachtaíocht a chur chun feidhme, coimeádadh ar an eolas iad agus chuathas i gcomhairle leo maidir le gnéithe teicniúla an athbhreithnithe. 2.2. Príomhthoradh an chomhairliúcháin Ba shaincheisteanna comhshaoil agus cáilíochta ba mhó a bhí ag déanamh imní d'fhreagróirí an chomhairliúcháin phoiblí. Ba mhaith leo go neartófaí na rialacha orgánacha Eorpacha agus tá aonfhoirmeacht uathu maidir le rialacha orgánacha d'fheirmeoirí agus d'oibreoirí ar fud an Aontais. Dá bhrí sin tá an tromlach i bhfabhar deireadh a chur leis na heisceachtaí ó na rialacha. Chuir na freagróirí in iúl go bhfuil ionchais arda acu maidir le hiarmhair táirgí agus substaintí nach bhfuil údaraithe lena n‑úsáid i dtáirgeadh orgánach. Cuireadh lógó orgánach an Aontais Eorpaigh ar chomhchéim leis na lógónna náisiúnta mar bhealach chun táirgí orgánacha a aithint. Tá muinín ag tromlach na saoránach agus na bpáirtithe leasmhara as an gcóras rialaithe orgánaigh ach tá siad den tuairim go bhféadfaí é a fheabhsú, go háirithe trí dheimhniú leictreonach a thabhairt isteach. Chomh maith leis sin, tá siad i bhfabhar grúpdheimhniú d'fheirmeoirí beaga. Aithnítear go forleathan san earnáil orgánach go bhfuil gá ann an reachtaíocht maidir le táirgeadh orgánach a fheabhsú. Tá comhaontú ginearálta ann freisin gur cheart cloí go dlúth le prionsabail agus le cuspóirí an táirgthe orgánaigh agus gur cheart deireadh a chur le heisceachtaí ó na rialacha. 2.3. Measúnú tionchair Seo thíos an chomparáid a rinneadh sa mheasúnú tionchair idir na trí chás mhalartacha beartais: – An status quo feabhsaithe, bunaithe ar fheabhsaithe a dhéanamh ar an reachtaíocht atá ann faoi láthair agus an reachtaíocht sin a fhorfheidhmiú níos fearr. – An rogha atá faoi thionchar an mhargaidh, a bhfuil mar aidhm aici foráil a dhéanamh maidir leis na coinníollacha a bhfuil gá leo chun freagairt dhinimiciúil a thabhairt ar thuilleadh forbairtí sa mhargadh le rialacha atá níos solúbtha. Chomhtháthófaí rialacha eisceachtúla seanbhunaithe leis na rialacha táirgthe. – An rogha atá faoi thionchar prionsabail, a bhfuil mar aidhm aige táirgeadh orgánach a athdhíriú ar a chuid prionsabal, a bheadh léirithe níos fearr sna rialacha táirgthe. Chuirfí deireadh le rialacha eisceachtúla. Rinneadh measúnú ar na trí rogha ó thaobh a gcumas cuspóirí CBT 2020 a bhaint amach, mar aon le cuspóirí beartais sonracha agus cuspóirí oibríochtúla an athbhreithnithe a bhaint amach, agus ó thaobh éifeachtúlacht agus éifeachtacht na roghanna de. Feidhmíonn an rogha atá faoi thionchar prionsabail níos fearr de réir gach critéar ar a ndearnadh meastóireacht, sa dara háit tá an rogha atá faoi thionchar an mhargaidh agus ar deireadh an status quo feabhsaithe. Seo a leanas na torthaí a mheastar a bheidh ag an rogha atá faoi thionchar prionsabail: – Meastar go dtacóidh dearcadh margaidh dearfach le praghsanna táirgí orgánacha agus le daoine nua a mhealladh, de bharr muiníne feabhsaithe na dtomhaltóirí, – Trí dheireadh a chur le heisceachtaí ó na rialacha, ba cheart go gcuirfí le forbairt ionchur orgánach, go háirithe síolta, – Earnáil níos tarraingtí a bheidh ann a bhuí le rialacha táirgthe níos soiléire agus níos simplí, – Beidh iomaíocht níos córa ann de bharr comhchuibhiú níos láidre agus rialacha níos simplí agus níos soiléire a bheith ann agus tríd an mbogadh ó choibhéis go comhlíonadh le haghaidh comhlachtaí rialaithe i dtríú tíortha a aithint, – Rachaidh muinín na dtomhaltóirí i méid a bhuí le córas rialaithe feabhsaithe agus le rialacha táirgthe comhchuibhithe lena dtabharfar aird ar ábhair imní shochaíocha atá ag athrú (córas bainistíochta comhshaoil le haghaidh próiseálaithe agus trádálaithe, leas ainmhithe), – Meastar go bhfágfaidh cur chuige rioscabhunaithe go dtiocfaidh feabhas ar éifeachtúlacht agus éifeachtacht na rialuithe agus go rannchuideoidh siad, in éineacht le córas allmhairiúcháin níos iontaofa, leis an gcalaois a chosc, – Cuirfear béim ar na dea‑thionchair ar an gcomhshaol a bhaineann le táirgeadh orgánach trí dheireadh a chur le rialacha eisceachtúla, – Feabhsófar coinníollacha leasa ainmhithe trí dheireadh a chur le heisceachtaí. Baineadh de thátal as an measúnú tionchair gurbh í rogha na tosaíochta an rogha atá faoi thionchar prionsabail, mar aon leis na feabhsaithe atá molta faoi rogha an status quo feabhsaithe agus roinnt foroghanna san áireamh. Tá aird ar leith tugtha ar an simpliú i rith an phróisis ar fad. Déanfaidh rogha na tosaíochta: – soiléiriú ar na forálacha maidir le raon feidhme, rialacha táirgthe, lipéadú agus rialuithe, – gheobhaidh sé réidh le forálacha mí‑éifeachtacha, – cuirfidh sé teorainn le cumas na mBallstát eisceachtaí ó na rialacha a dheonú, – simpliú ar an gcóras allmhairiúcháin, – simpliú ar na ceanglais ar fheirmeoirí beaga, go háirithe ós rud é go dtabharfar grúpdheimhniú isteach. Maidir le costais riaracháin, leis an togra seo bainfear 37 den 135 oibleagáid faisnéise atá ar oibreoirí orgánacha agus lucht riaracháin orgánach cheana. 3. EILIMINTÍ DLÍ AN TOGRA 3.1. Achoimre ar an ngníomh atá beartaithe Ní mór go leanfar de bheith ag cloí i dtáirgeadh orgánach le tacar prionsabal a léiríonn go mion ionchais na dtomhaltóirí. Cuirtear na rialacha sonracha táirgthe go léir ar fáil le chéile in Iarscríbhinn a ghabhann leis an Rialachán atá beartaithe, rud a thugann aghaidh ar fhadhb na hinléiteachta. Neartaítear agus comhchuibhítear rialacha táirgthe trí eisceachtaí a bhaint amach, ach amháin i gcás ina bhfuil gá le bearta sealadacha ionas go bhféadfar leanúint de tháirgeadh orgánach nó tosú arís i gcás imthosca turraingeacha. Caithfear bainistiú a dhéanamh ar ghabháltais talmhaíochta orgánacha i gcomhréir leis na ceanglais is infheidhme maidir le táirgeadh orgánach agus ní cheadófar, i bprionsabal, an tréimhse aistrithe a aithint go cúlghabhálach níos mó. Ní cheadófar ach comhábhair thalmhaíochta orgánacha a úsáid i gcomhdhéanamh táirgí próiseáilte orgánacha. Seachas micrifhiontair, tá ceangal ar oibreoirí orgánacha, cé is moite d'fheirmeoirí nó d'oibreoirí a tháirgeann feamainn nó ainmhithe dobharshaothraithe, córas a fhorbairt chun a bhfeidhmíocht comhshaoil a fheabhsú. Feabhsaítear an córas rialaithe trí gach foráil a bhaineann le rialú a chomhtháthú i dtéacs aonair reachtach faoin togra ón gCoimisiún le haghaidh Rialacháin maidir le rialuithe oifigiúla agus gníomhaíochtaí oifigiúla eile maidir le bia agus beatha. Mar sin, ní bheidh ar oibreoirí, údaráis inniúla, údaráis rialaithe ná ar chomhlachtaí rialaithe brath a thuilleadh ar dhá théacs reachtacha éagsúla le haghaidh na bhforálacha maidir le rialuithe. Feabhsaítear inrialaitheacht trí shoiléiriú, trí shimpliú agus trí chomhchuibhiú a dhéanamh ar na rialacha táirgthe agus trí shraith eisceachtaí féideartha ó na rialacha a bhaint. Tá sé d'aidhm leis an togra díchur a dhéanamh ar an bhféidearthacht cineálacha áirithe miondíoltóirí a dhíolmhú, dá bhforáiltear i Rialachán (CE) Uimh. 834/2007, eisceacht a bhfuil léirmhínithe agus cleachtais éagsúla ar fud na mBallstát mar thoradh uirthi agus atá tar éis bainistiú, maoirseacht agus an rialú a dhéanamh níos deacra. Treisítear an cur chuige rioscabhunaithe i ndáil le rialuithe oifigiúla tríd an gceanglas go gcuirfear gach oibreoir faoi réir fíorú éigeantach bliantúil ar chomhlíonadh, dá bhforáiltear i Rialachán (CE) Uimh. 834/2007, a bhaint amach. Sa dóigh sin beifear in ann minicíocht na rialuithe a oiriúnú, trí ghníomhartha tarmligthe atá le glacadh i gcomhréir le Rialachán (AE) Uimh. XX/XXX (Rialachán maidir le Rialuithe Oifigiúla), ionas go bhféadfaí níos lú cigireachtaí fisiciúla bliantúla a dhéanamh ar oibreoirí a bhfuil próifíl íseal riosca acu, agus díriú níos géire a dhéanamh ar oibreoirí a bhfuil próifíl riosca níos airde acu. Mar sin de, beidh cothromaíocht níos córa maidir le brú rialaithe ar na hoibreoirí, le hualach laghdaithe ar na hoibreoirí a bhfuil cuntas teiste cruthaithe acu na rialacha a chomhlíonadh, agus beidh úsáid acmhainní níos éifeachtaí agus níos éifeachtúla ó thaobh na n‑údarás inniúil, na n‑údarás rialaithe agus na gcomhlachtaí rialaithe de. Tugtar forálacha sonracha isteach chun trédhearcacht a mhéadú i ndáil le táillí a d'fhéadfaí a bhailiú le haghaidh na rialuithe, agus treisítear na forálacha maidir le foilsiú oibreoirí chomh maith le foilsiú faisnéise ar a stádas deimhniúcháin. Tugtar córas grúpdheimhnithe isteach d'fheirmeoirí beaga san Aontas d'fhonn na costais chigireachta agus deimhniúcháin agus an t‑ualach riaracháin a bhaineann leo a laghdú, gréasáin áitiúla a neartú, asraonta margaidh níos fearr a chruthú agus d'fhonn cothrom iomaíochta a áirithiú le hoibreoirí i dtríú tíortha. Tugtar forálacha sonracha isteach chun inrianaitheacht a fheabhsú agus calaois a chosc: ní fhéadfar oibreoirí a chur faoi rialú údarás rialaithe éagsúil nó comhlachtaí rialaithe éagsúla le haghaidh na ngrúpaí táirgí céanna ag céimeanna éagsúla den slabhra orgánach. Tugtar forálacha sonracha isteach freisin chun comhchuibhiú a dhéanamh nuair is gá beart a dhéanamh i gcás ina mbraitear táirgí nó substaintí neamhúdaraithe. Sa chomhthéacs sin, d’fhéadfadh cásanna a bheith ann ina bhfuil cosc ar fheirmeoirí a gcuid táirgí a mhargú mar tháirgí orgánacha mar gheall ar tháirgí nó substaintí neamhbheartaithe a bheith iontu. Féadfaidh an Coimisiún na Ballstáit a údarú íocaíochtaí náisiúnta a thabhairt chun na caillteanais a thabhaítear i gcásanna mar sin a chúiteamh. Anuas air sin, féadfaidh na Ballstáit ionstraimí an Chomhbheartais Talmhaíochta a úsáid chun na caillteanais sin a chumhdach go hiomlán nó go páirteach. Ar deireadh, agus gan dochar don chinneadh ar smachtbhannaí atá faoi inniúlacht na mBallstát, leagtar amach leis an togra na bearta atá le déanamh ar fud an Aontais i ndáil leis na catagóirí leathana céanna neamhchomhlíonta ionas go n‑áiritheofar cothrom iomaíochta sa tslí ina ndéileáiltear le hoibreoirí, feidhmiú cuí an mhargaidh inmheánaigh agus cothabháil muinín tomhaltóirí. Oiriúnaítear an córas trádála chun cothrom iomaíochta a fheabhsú le haghaidh oibreoirí orgánacha san Aontas Eorpach agus i dTríú Tíortha agus chun muinín na dtomhaltóirí a áirithiú níos fearr. Tá an fhéidearthacht ann fós comhaontuithe coibhéise a dhéanamh le Tríú Tíortha ach déanfar an córas coibhéise aontaobhaí a chéimniú amach. Beartaítear aithint comhlachtaí rialaithe a aistriú diaidh ar ndiaidh go córas comhlíonta. 3.2. Bunús Dlí An chéad mhír d’Airteagal 42 agus Airteagal 43(2) den Chonradh ar Fheidhmiú an Aontais Eorpaigh. 3.3. Prionsabail na coimhdeachta agus na comhréireachta Leis an togra déantar athbhreithniú ar scéim cáilíochta atá ann cheana faoi chuimsiú an CBT. Ceisteanna a bhaineann le hinniúlacht an Aontais arna roinnt leis na Ballstáit is ea iad táirgeadh agus trádáil táirgí talmhaíochta agus bia-earraí ar mhargadh an Aontais Eorpaigh agus feidhmiú cuí an mhargaidh inmheánaigh maidir le táirgí orgánacha a áirithiú. Mar chuid den CBT iomlán, chun forbairt rianúil an mhargaidh aonair a áirithiú, tá scéim orgánach uile-Aontais níos éifeachtúla ná 28 scéim éagsúil. Ina theannta sin, fágann sé go mbeidh beartas trádála níos láidre agus níos comhsheasmhaí ann maidir le comhpháirtithe trádála domhanda, go háirithe trí chumhacht margála an Aontais a fheabhsú. Is é an toradh a bheidh ar an togra, tuilleadh comhchuibhithe sna réimsí seo a leanas: – Laghdaítear an fhéidearthacht atá ag na Ballstáit faoi láthair eisceachtaí ó na rialacha a dheonú, ar eisceachtaí iad a chruthaíonn iomaíocht mhíchothrom i measc oibreoirí, an baol go gcaillfí muinín na dtomhaltóirí, castacht sa reachtaíocht agus fadhbanna trádála (deacrachtaí maidir le comhlíonadh a fhorfheidhmiú). – Toisc go bhféadfadh sé go mbeadh freagairtí éagsúla ar neamhchomhlíonadh reachtaíocht orgánach an AE ó Bhallstát go Ballstát, is saincheist í a bhfuil iomaíocht mhíchothrom agus feidhmiú neamhéifeachtach an mhargaidh aonair mar thoradh air. 3.4. Rogha na n‑ionstraimí Is rialachán í an ionstraim atá beartaithe, mar gur cruthaíodh leis na forálacha atá ann cheana go soláthraítear creat iomchuí do na Ballstáit; ní bheadh aon chineál birt eile iomchuí. Leagfaí síos rialacha níos solúbtha le treoir, rud a d'fhéadfadh iomaíocht mhíchothrom i measc oibreoirí a bheith mar thoradh air, agus d'fhéadfadh sé go gcuirfí mearbhall agus dallamullóg ar na tomhaltóirí. Soláthraítear le rialachán cur chuige comhsheasmhach atá le leanúint ag na Ballstáit agus laghdaítear an t‑ualach riaracháin toisc go bhfuil sé de cheangal ar oibreoirí tacar amháin rialacha a chomhlíonadh. Meastar nach leor ionstraimí na reachtaíochta boige, amhail treoirlínte, chun dul i ngleic le héagsúlachtaí i léirmhíniú agus i gcur chun feidhme na rialacha agus mar gheall ar an gcomhthéacs idirnáisiúnta. 4. IMPLEACHTAÍ BUISÉADACHA Leithdháiltear buiséad leis an togra le haghaidh beart cúnaimh theicniúil. Tá mionsonraí na n‑impleachtaí buiséadacha sa ráiteas airgeadais reachtach. 5. EILIMINTÍ ROGHNACHA: SIMPLIÚ Déantar foráil sa togra maidir le simpliú agus soiléiriú agus líontar roinnt bearnaí sa reachtaíocht. Is é atá i gceist 37 den 135 oibleagáid atá ann faoi láthair sa reachtaíocht maidir le feirmeoireacht orgánach a bhaint amach. Beidh an togra ina chúis le laghdú suntasach ar an ualach riaracháin. Dréachtófar gníomhartha tarmligthe a eascraíonn as an togra i gcomhréir leis na prionsabail céanna. Maidir le rialacha táirgthe, soláthraítear leis an togra mórshimpliú d'oibreoirí agus d'údaráis náisiúnta, agus cuirtear teorainn le cumas na mBallstát eisceachtaí ó na rialacha a dheonú. Baintear roinnt forálacha neamhéifeachtacha amach, go háirithe trí threisiú ar an gcur chuige rioscabhunaithe maidir le rialuithe oifigiúla. Maidir le hallmhairiú, beidh sé níos éasca ar na táirgeoirí, ar na comhlachtaí rialaithe agus ar an gCoimisiún bainistiú a dhéanamh ar an gcóras comhlíonta do chomhlachtaí rialaithe. Beidh simpliú suntasach ann d'fheirmeoirí beaga trí ghrúpdheimhniú a thabhairt isteach faoina mbeidh na ceanglais maidir le cigireacht agus coimeád taifead níos comhréirí. Tá sé beartaithe leis an togra an reachtaíocht a dhéanamh níos soláimhsithe. Go háirithe, cé go bhfuil na rialacha táirgthe ginearálta fós i dtéacs an Rialacháin, cuimsítear na rialacha sonracha maidir le táirgeadh orgánach in Iarscríbhinn a ghabhann leis an Rialachán. 6. AILÍNIÚ: In 2010, ghlac an Coimisiún COM(2010) 759 chun Rialachán (CE) Uimh. 834/2007 ón gComhairle a ailíniú le Conradh Liospóin. Tar éis plé mionsonraithe in idirphlé trípháirteach in 2011 agus in 2012 cuireadh an togra ailínithe ina stad. Ionchorpraíonn an togra reatha na heilimintí is gá den togra ailínithe, lena n‑áirítear struchtúr forálacha dlí i ngníomh bunúsach, gníomhartha tarmligthe agus gníomhartha cur chun feidhme. Tarraingeofar siar COM(2010) 759 mar sin toisc é a bheith imithe i léig. 2014/0100 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le táirgeadh orgánach agus lipéadú táirgí orgánacha, lena leasaítear Rialachán (AE) Uimh. XXX/XXX ó Pharlaimint na hEorpa agus ón gComhairle [an Rialachán maidir le rialuithe oifigiúla] agus lena n‑aisghairtear Rialachán (CE) Uimh. 834/2007 ón gComhairle TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42 agus Airteagal 43(2) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[9], Ag féachaint don tuairim ó Choiste na Réigiún[10], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Córas foriomlán bainistíochta feirme agus táirgthe bia is ea táirgeadh orgánach, faoina gcuimsítear dea-chleachtais chomhshaoil agus aeráide, ardleibhéal bithéagsúlachta, caomhnú acmhainní nádúrtha, cur i bhfeidhm ardchaighdeán leasa ainmhithe agus ardchaighdeán táirgthe, i gcomhréir leis an éileamh atá ag líon méadaitheach tomhaltóirí ar tháirgí a tháirgtear ag úsáid substaintí agus próisis nádúrtha. Mar sin, imríonn táirgeadh orgánach dhá phríomhthionchar ar an tsochaí: ar thaobh amháin, freastalaíonn an táirgeadh sin ar mhargadh ar leith mar fhreagairt ar éileamh tomhaltais ar tháirgí orgánacha, agus, ar an taobh eile, cuireann sé earraí ar fáil don phobal ar earraí iad a chuidíonn an comhshaol agus leas ainmhithe a chosaint, agus a chuidíonn freisin le forbairt tuaithe. (2) Is trí ardchaighdeáin sláinte, chomhshaoil agus leasa ainmhithe a urramú agus táirgí orgánacha á dtáirgeadh a áirithítear ardcháilíocht na dtáirgí sin. Mar a cuireadh in iúl go láidir sa Teachtaireacht ón gCoimisiún chuig Parlaimint na hEorpa agus chuig an gComhairle, chuig an gCoiste Eacnamaíoch agus Sóisialta agus chuig Coiste na Réigiún maidir le beartas cáilíochta do tháirgí talmhaíochta[11], is cuid thábhachtach de scéimeanna cáilíochta an Aontais do tháirgí talmhaíochta é táirgeadh orgánach, in éineacht le tásca geografacha, sainearraí traidisiúnta faoi ráthaíocht agus táirgí ó na réigiúin is forimeallaí den Aontas, mar atá leagtha síos i Rialachán (AE) Uimh. 1151/2012 ó Pharlaimint na hEorpa agus ón gComhairle[12] agus i Rialachán (AE) Uimh. 228/2013 ó Pharlaimint na hEorpa agus ón gComhairle[13], faoi seach. Dá réir sin, tá na cuspóirí céanna á saothrú ag táirgeadh orgánach, faoi chuimsiú an chomhbheartais talmhaíochta ('CBT'), agus atá á saothrú faoi scéimeanna cáilíochta uile an Aontais do tháirgí talmhaíochta. (3) Go sonrach, tá cuspóirí an bheartais maidir le táirgeadh orgánach de dhlúth agus d'inneach i gcuspóirí an CBT ós rud é go n‑áirithítear go bhfaigheann feirmeoirí luach cothrom as na rialacha maidir le táirgeadh orgánach a chomhlíonadh. Ina theannta sin, ós rud é go bhfuil an t‑éileamh tomhaltais ar tháirgí orgánacha ag dul i méid, tá dálaí á gcruthú faoina bhféadfaí tuilleadh forbartha agus méadaithe a dhéanamh ar mhargadh na dtáirgí sin agus, ar an dóigh sin, fáltas na bhfeirmeoirí atá i mbun táirgthe orgánaigh a mhéadú. (4) Lena chois sin, córas is ea táirgeadh orgánach a chuidíonn ceanglais maidir le cosaint an chomhshaoil a chomhtháthú sa CBT agus tacaíonn sé le táirgeadh talmhaíochta inbhuanaithe. Is ar an ábhar sin a tugadh isteach bearta chun tacaíocht airgeadais a thabhairt do tháirgeadh orgánach faoin CBT, mar shampla bearta a tugadh isteach le déanaí faoi Rialachán (AE) Uimh. 1307/2013 ó Pharlaimint na hEorpa agus ón gComhairle[14], agus a neartaíodh go háirithe san athchóiriú a rinneadh le déanaí ar an gcreat dlíthiúil le haghaidh an bheartais forbartha tuaithe mar atá bunaithe i Rialachán (AE) Uimh. 1305/2013 ó Pharlaimint na hEorpa agus ón gComhairle[15]. (5) Cuidíonn táirgeadh orgánach freisin cuspóirí beartais chomhshaoil an Aontais a bhaint amach, go háirithe na cuspóirí sin i Straitéis Bithéagsúlachta 2020[16], sa Teachtaireacht maidir le Bonneagar Glas[17], sa Straitéis Théamach Ithreach[18] agus i reachtaíocht chomhshaoil amhail an Treoir maidir le héin[19] agus an Treoir maidir le gnáthóga[20], an Treoir maidir le níotráití[21], an Chreat‑treoir Uisce[22], an Treoir um Uasteorainneacha Astaíochta Náisiúnta[23] agus an Treoir maidir le úsáid inbhuanaithe lotnaidicídí[24]. (6) I bhfianaise chuspóirí bheartas an Aontais maidir le táirgeadh orgánach, ba cheart é a bheith mar aidhm ag an gcreat dlíthiúil a bunaíodh chun an beartas a chur chun feidhme iomaíocht chothrom agus oibriú cuí an mhargaidh inmheánaigh a áirithiú i dtaca le táirgí orgánacha, agus muinín na dtomhaltóirí as táirgí atá lipéadaithe mar tháirgí orgánacha a chaomhnú agus údar cuí a thabhairt din mhuinín sin. Ba cheart é a bheith mar aidhm aige freisin dálaí a chruthú faoina bhféadfaidh an beartas dul chun cinn a dhéanamh i gcomhréir le forbairtí táirgthe agus margaidh. (7) Ar na tosaíochtaí beartais d’Eoraip 2020 a leagtar amach sa Teachtaireacht ón gCoimisiún dar teideal "Eoraip 2020: Straitéis maidir le fás cliste, inbhuanaithe agus uileghabhálach"[25], tá geilleagar iomaíoch a bhaint amach bunaithe ar eolas agus ar nuálaíocht, geilleagar ardfhostaíochta a chothú trína dtarlaíonn comhtháthú sóisialta agus críochach, agus tacú leis an aistriú i dtreo geilleagair ísealcharbóin atá éifeachtúil ó thaobh acmhainní de. Ba cheart don bheartas maidir le táirgeadh orgánach na huirlisí iomchuí a chur ar fáil d'oibreoirí le go bhféadfaidh siad a dtáirgí a shainaithint agus a chur chun cinn ar bhealach níos fearr agus na táirgí sin a chosaint ó chleachtais mhíchothroma ag an am céanna. (8) Ag féachaint d'fhorbairt dhinimiciúil na hearnála orgánaí, sainaithníodh i Rialachán (CE) Uimh. 834/2007 ón gComhairle[26] an gá le hathbhreithniú a dhéanamh ar rialacha an Aontais maidir le táirgeadh orgánach, ag cur san áireamh an taithí a fuarthas ó chur i bhfeidhm na rialacha sin. Is léir ó thorthaí an athbhreithnithe sin a rinne an Coimisiún gur cheart creat dlíthiúil an Aontais faoina rialaítear táirgeadh orgánach a fheabhsú chun foráil a dhéanamh maidir le rialacha a fhreagraíonn d'ionchais arda tomhaltóirí agus a ráthaíonn soiléireacht leordhóthanach dóibh siúd ar a bhfuil na rialacha dírithe. Dá bhrí sin, ba cheart Rialachán (CE) Uimh. 834/2007 a aisghairm agus Rialachán nua a chur ina ionad. (9) Is léir ón taithí a fuarthas go dtí seo ag cur Rialachán (CE) Uimh.834/2007 i bhfeidhm gur gá a shoiléiriú cad iad na táirgí a mbeidh feidhm ag an Rialachán seo maidir leo. Ba cheart a áireamh, go príomha, na táirgí talmhaíochta, lena n‑áirítear táirgí dobharshaothraithe, a liostaítear in Iarscríbhinn I a ghabhann leis an gConradh ar Fheidhmiú an Aontais Eorpaigh ('an Conradh'). Ina theannta sin, ba cheart táirgí talmhaíochta próiseáilte a áireamh atá le húsáid mar bhia nó mar bheatha ós rud é gur mór an t‑asraon do tháirgí talmhaíochta é táirgí den sórt sin a chur ar an margadh mar tháirgí orgánacha agus áirithítear leis gur léir don tomhaltóir gur próiseáladh an bia nó an beatha sin ó tháirgí talmhaíochta de chineál orgánach. Mar an gcéanna, ba cheart a chumhdach faoin Rialachán seo táirgí áirithe eile a bhfuil dlúthbhaint acu le táirgí talmhaíochta, mar atá ag táirgí talmhaíochta próiseáilte, mar gur mór an t‑asraon iad na táirgí eile sin do tháirgí talmhaíochta nó gur cuid lárnach den phróiseas táirgthe iad. Ar deireadh, ba cheart salann sáile a áireamh faoi raon feidhme an Rialacháin seo mar go dtáirgtear é trí fheidhmiú teicnící táirgthe nádúrtha agus ós rud é go gcuireann táirgeadh salainn sáile le forbairt ceantar tuaithe, agus mar sin de tagann sé faoi raon feidhme chuspóirí an Rialacháin seo. Ar mhaithe le soiléireacht, ba cheart na táirgí eile sin, nach liostaítear in Iarscríbhinn I a ghabhann leis an gConradh, a liostú in Iarscríbhinn a ghabhann leis an Rialachán seo. (10) Chun eilimintí neamhriachtanacha áirithe den Rialachán seo a fhorlíonadh nó a leasú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún. Tá sé tábhachtach, go háirithe, go rachadh an Coimisiún i mbun comhairliúchán iomchuí le linn a chuid oibre ullmhúcháin, lena n‑áirítear ar leibhéal saineolaithe. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí. (11) Chun modhanna táirgthe nua nó ábhair nua nó gealltanais idirnáisiúnta a chur san áireamh, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le leasú a dhéanamh ar an liosta de tháirgí eile a thagann faoi raon feidhme an Rialacháin seo. Níor cheart ach táirgí a bhfuil dlúthbhaint acu le táirgí talmhaíochta bheith incháilithe lena n‑áireamh ar an liosta sin. (12) Ós rud é gur oibríochtaí de chineál áitiúil iad oibríochtaí oll-lónadóireachta, meastar gur leor na bearta a dhéanann Ballstáit agus scéimeanna príobháideacha sa réimse sin chun dea-fheidhmiú an mhargaidh aonair a áirithiú. Dá bhrí sin, níor cheart bia a ullmhaíonn oll-lónadóirí ina n‑áitreabh féin bheith faoi réir an Rialacháin seo. Sa dóigh chéanna, níor cheart a chumhdach faoin Rialachán seo táirgí ó fhiach agus iascaireacht ainmhithe fiáine, mar nach féidir an próiseas táirgthe a rialú go hiomlán. (13) Léiríonn tionscadail taighde a rinneadh go bhfuil muinín na dtomhaltóirí ríthábhachtach i margadh an bhia orgánaigh. San fhadtéarma, féadfaidh rialacha neamhiontaofa muinín an phobail a chur i mbaol agus féadfaidh cliseadh margaidh a bheith mar thoradh air sin. Dá bhrí sin, ba cheart forbairt inbhuanaithe táirgthe orgánaigh san Aontas a bhunú ar rialacha fónta táirgthe atá comhchuibhithe ar leibhéal an Aontais. Sa bhreis air sin, ba cheart do na rialacha táirgthe sin freagairt d'ionchais oibreoirí agus tomhaltóirí maidir le cáilíocht táirgí orgánacha agus comhlíonadh na bprionsabal agus na rialacha a leagtar síos sa Rialachán seo. (14) Ba cheart feidhm a bheith ag an Rialachán seo gan dochar do reachtaíocht eile lena mbaineann, amhail reachtaíocht maidir le sábháilteacht an tslabhra bia, sláinte agus leas ainmhithe, folláine plandaí, ábhar atáirgthe plandaí, lipéadú agus an comhshaol. Go sonrach, i gcás údarú táirgí agus substaintí a d'fhéadfaidh a úsáid chun táirgí orgánacha a tháirgeadh, is tábhachtach a rá nach mór na táirgí agus substaintí sin a údarú ar leibhéal an Aontais ar dtús. Dá bhrí sin, ba cheart feidhm a bheith ag an Rialachán seo gan dochar d'fhorálacha sonracha eile de chuid an Aontais a bhaineann le húdarú na dtáirgí agus substaintí sin agus lena gcur ar an margadh. (15) Ar bhonn prionsabail, ba cheart a áireamh i rialacha ginearálta táirgthe an Rialacháin seo go mbeidh cosc ar úsáid radaíochta ianúcháin, ar úsáid orgánach géinmhodhnaithe (OGManna) agus ar úsáid táirgí a tháirgtear ó OGManna nó trí OGManna a úsáid. Ós rud é go bhfuil tomhaltóirí ag éirí níos imníche faoin tionchar atá ag próiseáil agus iompar bia ar an gcomhshaol, ba cheart a chur de cheangal ar oibreoirí orgánacha, seachas feirmeoirí agus oibreoirí a tháirgeann feamainn nó ainmhithe dobharshaothraithe, a bhfeidhmíocht chomhshaoil a bhainistiú de réir córais chomhchuibhithe. Chun an t‑ualach reachtach a uaslaghdú i gcás micrifhiontar a bhfuil baint acu le táirgeadh orgánach, ar micrifhiontair iad atá sainmhínithe i Moladh 2003/361/CE ón gCoimisiún[27], is iomchuí iad a dhíolmhú ón gceanglas sin. Chun a áirithiú go gcuirfear i bhfeidhm go cuí na rialacha ginearálta táirgthe, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú na gcritéar dá bhfreagróidh an córas bainistithe comhshaoil. (16) Meastar gur mó an baol nach gcomhlíonfar na rialacha maidir le táirgeadh orgánach i ngabháltais talmhaíochta ina bhfuil aonaid nach bhfuil á mbainistiú faoi na rialacha maidir le táirgeadh orgánach. Dá bhrí sin, tar éis tréimhse tiontaithe iomchuí, ba cheart gach gabháltas talmhaíochta san Aontas atá ag iarraidh a bheith ina ghabháltas orgánach bheith á mbainistiú go huile is go hiomlán i gcomhréir leis na ceanglais is infheidhme maidir le táirgeadh orgánach. Ba cheart gabháltais talmhaíochta orgánacha a chur faoi réir na tréimhse tiontaithe céanna i ngach Ballstát, is cuma má bhí bearta agra-chomhshaoil a bhfuil tacaíocht acu ó chistí an Aontais á gcomhlíonadh acu roimhe nó mura raibh. Níl tréimhse tiontaithe de dhíth más talamh gan chur atá i gceist áfach. Chun cáilíocht, inrianaitheacht, comhlíonadh an Rialacháin seo agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha lena bhforlíonfar na rialacha ginearálta tiontaithe nó lena bhforlíonfar agus lena leasófar na rialacha sonracha tiontaithe. (17) Ba cheart rialacha sonracha táirgthe a bhunú maidir le táirgeadh plandaí, beostoic agus dobharshaothraithe, lena n‑áirítear rialacha chun plandaí fiáine agus feamainn a bhailiú, agus maidir le táirgeadh bia agus beatha próiseáilte, agus táirgeadh fíona agus giosta, chun a áirithiú go ndéantar cuspóirí agus prionsabail an táirgthe orgánaigh a chomhchuibhiú agus a urramú. (18) Ós rud e go bhfuil táirgeadh plandaí orgánacha bunaithe ar phlandaí a chothú go príomha trí éiceachóras na hithreach, níor cheart táirgeadh hidreaponach a cheadú. Sa bhreis air sin, agus táirgeadh orgánach plandaí á dhéanamh, ba cheart teicnící táirgthe a úsáid lena gcoisctear nó lena laghdaítear aon éilliú ar an gcomhshaol a d'fhéadfadh tarlú de dheasca an táirgthe. (19) Maidir le bainistiú agus toirchiú ithreach, ba cheart coinníollacha a leagan síos maidir le cleachtais saothraithe a cheadaítear a úsáid i dtáirgeadh orgánach agus maidir le húsáid leasachán agus oiriúntóirí. (20) Ba cheart srian suntasach a chur le húsáid lotnaidicídí. Ba cheart tosaíocht a thabhairt do chur i bhfeidhm beart lena gcoisctear an damáiste a dhéanann lotnaidí agus fiailí, trí úsáid a bhaint as teicnící nach mbaineann úsáid as táirgí cosanta plandaí, amhail uainíocht na mbarr. Ba cheart faireachán a dhéanamh féachaint an bhfuil lotnaidí nó fiailí ann chun cinneadh a dhéanamh an bhfuil údar le hidirghabháil, ó thaobh na heacnamaíochta agus na héiceolaíochta de. Ba cheart úsáid roinnt táirgí cosanta plandaí a cheadú mura dtugann na teicnící sin cosaint leordhóthanach agus ar an gcoinníoll go ndearnadh na táirgí cosanta plandaí sin a údarú i gcomhréir le Rialachán (CE) Uimh. 1107/2009 ó Pharlaimint na hEorpa agus ón gComhairle[28], tar éis a mheas go bhfuil siad comhoiriúnach do chuspóirí agus prionsabail an táirgthe orgánaigh, lena n‑áirítear le coinníollacha sriantacha úsáidte, agus go bhfuil siad údaraithe dá bhrí sin i gcomhréir leis an Rialachán seo. (21) Chun cáilíocht, inrianaitheacht, comhlíonadh an Rialacháin seo agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha lena leasófar nó lena bhforlíonfar na rialacha sonracha maidir le táirgeadh plandaí a bhaineann le cleachtais saothraithe, bainistiú agus toirchiú ithreach, folláine plandaí agus bainistiú lotnaidí agus fiailí, bainistiú táirgthe beacán agus plandaí sonracha eile agus bainistiú córas táirgthe plandaí eile, foinse táirgthe ábhar atáirgthe plandaí, agus bailiú plandaí fiáine. (22) Ós rud é go mbíonn baint ag táirgeadh beostoic le bainistiú talaimh talmhaíochta, i gcásanna ina n‑úsáidtear an t‑aoileach chun táirgeadh barr a chothú, ba cheart táirgeadh beostoic gan talamh a thoirmeasc. Agus na pórtha á roghnú ba cheart aird a thabhairt ar chumas na bpórtha dul in oiriúint do dhálaí áitiúla, a n‑acmhainneacht agus a bhfrithsheasmhaí atá siad i gcoinne galar, agus ba cheart bithéagsúlacht mhór a spreagadh. (23) I gcás na tithíochta a úsáidtear don táirgeadh orgánach agus don táirgeadh orgánach dobharshaothraithe, ba cheart don tithíocht riachtanais iompraíochta na n‑ainmhithe a chomhlíonadh, lena n‑áirítear an meán uisceach ábhartha más iomchuí. Ba cheart coinníollacha sonracha tithíochta agus cleachtais feirmeoireachta shonracha a leagan síos maidir le hainmhithe áirithe, lena n‑áirítear beacha. Ba cheart ardleibhéal leasa ainmhithe a áirithiú leis na coinníollacha agus na cleachtais sin ar cheart, i dtaca le gnéithe áirithe, dul thar chaighdeáin leasa ainmhithe an Aontais is infheidhme maidir le táirgeadh beostoic go ginearálta. I gcoitinne, ba cheart rochtain sheasta a bheith ag beostoc ar limistéir faoin aer chun innilt a dhéanamh agus ba cheart na limistéir faoin aer sin, mar phrionsabal, a eagrú faoi chóras iomchuí uainíochta. (24) Chun truailliú acmhainní nádúrtha a sheachaint, amhail truailliú na hithreach agus an uisce ag cothaithigh, ba cheart uasteorainn aoiligh is féidir a úsáid in aghaidh an heicteáir agus uasteorainn beostoic is féidir a choinneáil in aghaidh an heicteáir a leagan síos. Ba cheart baint a bheith ag an teorainn sin le cion nítrigine an aoiligh. (25) Aon chiorruithe a d'fhéadfadh a fhágáil go mbeadh ainmhithe faoi strus, go ndéanfaí dochar dóibh, go dtiocfadh galar orthu nó go mbeidís ag fulaingt, ba cheart iad a thoirmeasc. (26) Ba cheart beostoc a bheathú le hábhar beatha a tháirgtear i gcomhréir leis na rialacha maidir le táirgeadh orgánach, agus a thagann ón ngabháltas céanna, más féidir, agus ba cheart riachtanais fhiseolaíocha an bheostoic a chur san áireamh. Ina theannta sin, chun foráil a dhéanamh maidir le bunriachtanais chothaitheacha beostoic, d'fhéadfadh sé gur ghá mianraí, riandúile agus vitimíní áirithe a úsáid faoi choinníollacha dea-shainithe. (27) Ba cheart bainistiú sláinte ainmhithe a bhunú go príomha ar ghalair a chosc. Ina theannta sin, ba cheart bearta sonracha glantacháin agus díghalraithe a chur i bhfeidhm. Níor cheart úsáid choisctheach táirgí míochaine allapatacha atá sintéisithe go ceimiceach a cheadú i dtáirgeadh orgánach, ach amháin i gcás ainmhí a bheith tinn nó gortaithe agus cóireáil láithreach uaidh mar gheall air sin, agus sa chás sin níor cheart ach a laghad úsáide is gá chun an tsláinte a thabhairt ar ais don ainmhí i gceist a cheadú. I gcásanna den sórt sin, chun sláine an táirgthe orgánaigh a ráthú do na tomhaltóirí, ba cheart bheith in ann bearta coisctheacha a dhéanamh amhail an tréimhse oifigiúil aistarraingthe tar éis úsáid táirgí míochaine den sórt sin a dhúbailt mar atá sonraithe i reachtaíocht ábhartha an Aontais. Maidir le beachaireacht, ní mór rialacha sonracha a leagan síos maidir le cosc galar agus cóireáil tréidliachta. (28) Chun cáilíocht, inrianaitheacht, comhlíonadh an Rialacháin seo agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha lena leasófar nó lena bhforlíonfar na rialacha sonracha maidir le táirgeadh beostoic a bhaineann le tionscnamh ainmhithe, tithíocht beostoic, lena n‑áirítear íos‑achar dromchla taobh istigh agus taobh amuigh agus an t‑uaslíon ainmhithe in aghaidh an heicteáir, cleachtais feirmeoireachta, pórú, beatha agus beathú, cosc galar agus cóireáil tréidliachta. (29) Léirítear sa Rialachán seo cuspóirí an Chomhbheartais nua Iascaigh maidir le dobharshaothrú, a bhfuil ról tábhachtach aige ó thaobh shábháilteacht fhadtéarmach inbhuanaithe an tsoláthair bia a áirithiú mar aon le fás agus fostaíocht a áirithiú agus brú á laghdú ar na stoic iasc fiáin ag an am céanna, i gcomhthéacs an éilimh mhéadaithigh dhomhanda ar dhobharbhia. Sa Teachtaireacht a chuir an Coimisiún chuig an gComhairle agus chuig Parlaimint na hEorpa in 2013 maidir le Treoirlínte Straitéiseacha um fhorbairt inbhuanaithe dhobharshaothrú na hEorpa[29] leagtar béim ar na príomhdhúshláin atá os comhair an dobharshaothraithe san Aontas agus acmhainn fáis na hearnála sin. Aithnítear sa Teachtaireacht go bhfuil cosúlacht mhaith go háirithe ar earnáil an dobharshaothraithe orgánaigh, agus leagtar béim ar na buntáistí iomaíocha a bhaineann le deimhniúchán orgánach. (30) Réimse measartha nua táirgthe orgánaigh is ea dobharshaothrú orgánach i gcomparáid le talmhaíocht orgánach, a bhfuil seantaithí uirthi ar na feirmeacha a bhíonn ag gabháil di. I bhfianaise go bhfuil suim tomhaltóirí i dtáirgí dobharshaothraithe orgánaigh ag dul i méid, is dóigh go dtiocfaidh tuilleadh borrtha faoi thiontú aonad dobharshaothraithe go táirgeadh orgánach. Fágann an borradh sin go bhfuil méadú ag teacht ar thaithí agus ar an saineolas teicniúil agus go bhfuil tuilleadh forbartha ann, agus ba cheart an feabhas seo atá ag teacht ar dhobharshaothrú orgánach a bheith le feiceáil sna rialacha táirgthe. (31) Chun comhthuiscint a áirithiú, éiginnteachtaí a sheachaint agus chun cur i bhfeidhm aonfhoirmeach na rialacha maidir le táirgeadh ainmhithe agus feamainne i ndobharshaothrú orgánach a ráthú, ba cheart roinnt sainmhínithe i ndáil le dobharshaothrú a bheith ag gabháil leis na rialacha táirgthe sin. (32) Chun cáilíocht, inrianaitheacht, comhlíonadh an Rialacháin seo agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha lena leasófar nó lena bhforlíonfar na rialacha sonracha maidir le táirgeadh feamainne a bhaineann le hoiriúnacht an mheáin uiscigh agus an phlean inbhuanaithe bhainistithe, bailiú feamainne fiáine, saothrú feamainne, bearta frith‑thruaillithe agus glanadh trealaimh agus áiseanna táirgthe, agus i dtaca le bunú rialacha lena bhforlíonfar na rialacha sonracha maidir le táirgeadh ainmhithe dobharshaothraithe a bhaineann le hoiriúnacht an mheáin uiscigh agus an phlean inbhuanaithe bhainistithe, tionscnamh na n‑ainmhithe dobharshaothraithe, feirmeoireacht dobharshaothraithe, lena n‑áirítear córais choimeádta uisceacha, córais táirgthe agus uasdlús stocála, pórú, bainistiú ainmhithe dobharshaothraithe, beatha agus beathú, agus cosc galar agus cóireáil tréidliachta. (33) Ba cheart d'oibreoirí a tháirgeann bia nó beatha nósanna imeachta iomchuí a leanúint atá bunaithe ar shainaithint chórasach céimeanna próiseála ríthábhachtacha lena áirithiú go mbeidh táirgí próiseáilte i gcomhréir leis na rialacha maidir le táirgeadh orgánach. Ba cheart táirgí orgánacha próiseáilte a tháirgeadh ag úsáid modhanna próiseála lena ráthaítear go gcaomhnófar sláine orgánach agus buntréithe na dtáirgí i rith na gcéimeanna go léir a bhaineann le táirgeadh orgánach na dtáirgí. (34) Ba cheart forálacha a leagan síos maidir le comhdhéanamh bia phróiseáilte orgánaigh. Go sonrach, ba cheart bia den sórt sin a tháirgeadh go príomha ó chomhábhair talmhaíochta orgánacha agus féidearthacht theoranta a bheith ann roinnt comhábhar talmhaíochta neamhorgánach atá sonraithe sa Rialachán seo a úsáid. Ina theannta sin, níor cheart ach substaintí áirithe atá údaraithe i gcomhréir leis an Rialachán seo a cheadú lena n‑úsáid agus bia próiseáilte orgánach á tháirgeadh. (35) Níor cheart bia próiseáilte a lipéadú mar bhia orgánach ach amháin más comhábhair orgánacha iad na comhábhair uile nó formhór acu. Ba cheart forálacha speisialta lipéadaithe a leagan síos, áfach, do bhianna próiseáilte ina bhfuil comhábhair talmhaíochta nach féidir a fháil go horgánach, mar is amhlaidh i gcás táirgí ó fhiach agus iascaireacht. Thairis sin, chun críocha faisnéise do thomhaltóirí, chun críocha trédhearcachta sa mhargadh agus chun úsáid comhábhar orgánach a spreagadh, ba cheart an deis a bheith ann tagairt a dhéanamh do tháirgeadh orgánach i liosta na gcomhábhar faoi choinníollacha áirithe. (36) Ba cheart forálacha a leagan síos maidir le comhdhéanamh beatha próiseáilte orgánaí agus maidir le húsáid substaintí agus teicnící áirithe i dtáirgeadh na beatha sin. (37) Chun cáilíocht, inrianaitheacht, comhlíonadh an Rialacháin seo agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha lena leasófar nó lena bhforlíonfar na rialacha sonracha maidir le táirgeadh bia agus beatha próiseáilte a bhaineann leis na nósanna imeachta atá le leanúint, na bearta coisctheacha atá le déanamh, comhdhéanamh an bhia agus na beatha próiseáilte, bearta glantacháin, táirgí próiseáilte a chur ar an margadh lena n‑áirítear lipéadú agus sainaithint na dtáirgí sin, dealú táirgí orgánacha, comhábhair talmhaíochta agus ábhair beatha ó tháirgí neamhorgánacha, comhábhair talmhaíochta agus ábhair beatha, liosta na gcomhábhar talmhaíochta neamhorgánach ar féidir úsáid eisceachtúil a bhaint astu chun táirgí próiseáilte orgánacha a tháirgeadh, ríomh an chéatadáin de chomhábhair talmhaíochta, agus na teicnící a úsáidtear i bpróiseáil bia nó i bpróiseáil beatha. (38) Ba cheart fíon orgánach a tháirgeadh ó amhábhair orgánacha amháin agus níor cheart a cheadú go gcuirfí ach substaintí áirithe atá údaraithe i gcomhréir leis an Rialachán seo leis. Ba cheart cleachtais, próisis agus cóireálacha fíoneolaíocha áirithe a thoirmeasc i dtáirgeadh fíona orgánaigh. Ba cheart cleachtais, próisis agus cóireálacha eile a cheadú faoi choinníollacha dea-shainithe. (39) Chun cáilíocht, inrianaitheacht, comhlíonadh an Rialacháin seo agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha lena leasófar nó lena bhforlíonfar na rialacha sonracha maidir le táirgeadh fíona a bhaineann le cleachtais agus srianta fíoneolaíocha. (40) I dtús báire níor measadh gur comhábhar talmhaíochta a bhí i ngiosta faoi Rialachán (CE) Uimh. 834/2007 agus mar sin de níor féadadh é a áireamh i gcomhdhéanamh talmhaíochta táirgí orgánacha. I Rialachán (CE) Uimh. 889/2008 ón gCoimisiún[30], áfach, tugadh isteach áireamh éigeantach giosta agus táirgí giosta mar chomhábhair talmhaíochta chun críocha táirgthe orgánaigh amhail ón 31 Nollaig 2013, rud a d'fhág go raibh dóthain ama ag lucht tionscail dul in oiriúint don riail sin. Dá réir sin, níor cheart ach substráití a tháirgtear go horgánach a úsáid i dtáirgeadh giosta orgánaigh agus níor cheart ach substaintí áirithe a cheadú lena n‑úsáid i dtáirgeadh, ullmhú agus foirmliú an ghiosta sin. Ina theannta sin, níor cheart giosta orgánach agus giosta neamhorgánach araon a bheith i mbia ná i mbeatha orgánach. (41) Chun cáilíocht, inrianaitheacht, comhlíonadh an Rialacháin seo agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha lena leasófar nó lena bhforlíonfar na rialacha sonracha maidir le táirgeadh giosta orgánaigh a bhaineann leis an bpróiseáil agus leis na substráití a úsáidtear i dtáirgeadh an ghiosta. (42) Maidir le táirgí nach bhfuil á dtáirgeadh faoi réim aon cheann de na catagóirí de rialacha sonracha táirgthe a leagtar síos sa Rialachán seo, chun aird a thabhairt ar aon ghá a d'fhéadfadh a bheith ann amach anseo rialacha sonracha a leagan síos maidir le táirgeadh na dtáirgí sin, agus chun cáilíocht, inrianaitheacht, comhlíonadh an Rialacháin seo agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha sonracha táirgthe do na dtáirgí sin, lena n‑áirítear chun leasú nó forlíonadh a dhéanamh ar na rialacha sin. (43) I Rialachán (CE) Uimh. 834/2007, rinneadh foráil maidir le heisceachtaí éagsúla ó rialacha maidir le táirgeadh orgánach. Is léir ón taithí a fuarthas ó chur i bhfeidhm na bhforálacha sin go bhfuil tionchar diúltach ag eisceachtaí den sórt sin ar tháirgeadh orgánach. Go háirithe, fuarthas amach go bhfágann eisceachtaí den sórt sin a bheith ann ar chor ar bith go gcuirtear bac ar ionchuir i bhfoirm orgánach a tháirgeadh agus nach n‑áirithítear an t‑ardleibhéal leasa ainmhithe a bhaineann le táirgeadh orgánach. Ina theannta sin, tá ualach nach beag riaracháin ag baint le bainistiú agus rialú na n‑eisceachtaí, ar lucht riaracháin náisiúnta agus ar oibreoirí araon. Ar deireadh, i ngeall ar eisceachtaí a bheith ann tá dálaí ann anois faoinar féidir saobhadh a dhéanamh ar an iomaíocht agus tá baol ann go mbainfí an bonn de mhuinín na dtomhaltóirí. Dá réir sin, ba cheart an scóip atá ann go gceadófaí eisceachtaí ó rialacha maidir le táirgeadh orgánach a shrianadh tuilleadh agus í a theorannú do chásanna lena mbaineann imthosca turraingeacha. (44) Ionas go bhféadfar leanúint de tháirgeadh orgánach nó an táirgeadh sin a atosú arís i gcásanna lena mbaineann imthosca turraingeacha, ba cheart an chumhacht chun gníomhartha áirithe a ghlacadh a tharmligean chuig an gCoimisiún chun critéir a bhunú maidir le cásanna a cháiliú mar imthosca turraingeacha agus chun rialacha sonracha a leagan síos maidir le haghaidh a thabhairt ar na cásanna sin agus maidir leis na ceanglais faireacháin agus tuairiscithe is gá. (45) Faoi choinníollacha áirithe, is féidir táirgí orgánacha agus táirgí neamhorgánacha a bhailiú agus a iompar le chéile. Chun táirgí orgánacha a dhealú go cuí ó tháirgí neamhorgánacha le linn na láimhseála agus chun aon mheascadh a sheachaint, ba cheart forálacha sonracha a leagan síos. (46) Chun sláine an táirgthe orgánaigh agus oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le bunú rialacha lena leasófar nó lena bhforlíonfar na rialacha sonracha maidir le bailiú, pacáistiú, iompar agus stóráil táirgí orgánacha. (47) I dtáirgeadh orgánach, ba cheart úsáid táirgí agus substaintí amhail táirgí cosanta plandaí, leasacháin, oiriúntóirí ithreach, cothaithigh, comhpháirteanna de chothú ainmhithe, breiseáin bia nó beatha, áiseanna próiseála agus táirgí le haghaidh glantacháin agus díghalraithe a theorannú don mhéid íosta agus iad a úsáid faoi na coinníollacha sonracha a leagtar síos sa Rialachán seo. Ba cheart an cur chuige céanna a leanúint maidir le húsáid táirgí agus substaintí mar bhreiseáin bia agus áiseanna próiseála i dtáirgeadh bia phróiseáilte orgánaigh. Dá bhrí sin, ba cheart forálacha a leagan síos chun aon úsáid a fhéadfar a bhaint as táirgí agus substaintí den sórt sin i dtáirgeadh orgánach go ginearálta agus i dtáirgeadh bia phróiseáilte orgánaigh go sonrach a shainiú, faoi réir na bprionsabal a leagtar síos sa Rialachán seo agus faoi réir critéar áirithe. (48) Chun cáilíocht, inrianaitheacht agus comhlíonadh an Rialacháin seo a áirithiú maidir le táirgeadh orgánach go ginearálta agus maidir le táirgeadh bia phróiseáilte orgánaigh go sonrach, agus chun oiriúnú d'fhorbairtí teicniúla a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún chun foráil a dhéanamh maidir le critéir bhreise d'údarú táirgí agus substaintí lena n‑úsáid i dtáirgeadh orgánach go ginearálta agus i dtáirgeadh bia phróiseáilte go sonrach, nó d'aistarraingt údarú na dtáirgí agus substaintí sin, agus chun foráil a dhéanamh maidir le ceanglais eile a bhaineann le húsáid táirgí agus substaintí údaraithe den sórt sin. (49) In éagmais rialacha sonracha ón Aontas maidir leis na bearta is ceart a dhéanamh nuair atá substaintí neamhúdaraithe i dtáirgí orgánacha, forbraíodh agus cuireadh chun feidhme cineálacha cur chuige éagsúla ar fud an Aontais. Fágann sin go bhfuil neamhchinnteachtaí ann d'oibreoirí, d'údaráis rialaithe agus do chomhlachtaí rialaithe D'fhéadfadh sé a fhágáil go gcuirfí cóir éagsúil ar oibreoirí san Aontas agus go ndéanfaí dochar do mhuinín na dtomhaltóirí as táirgí orgánacha. Is iomchuí, dá bhrí sin, forálacha soiléire aonfhoirmeacha a leagan síos chun toirmeasc a chur ar tháirgí a chur ar an margadh mar tháirgí orgánacha má áirítear aon táirgí nó substaintí neamhúdaraithe iontu thar leibhéil áirithe. Ba cheart na leibhéil sin a bhunú agus Treoir 2006/125/CE ón gCoimisiún[31] maidir le bianna gránachbhunaithe próiseáilte agus bia do naíonáin agus do leanaí óga á cur san áireamh ach go háirithe. (50) Chun éifeachtacht, éifeachtúlacht agus trédhearcacht an chórais táirgthe agus lipéadaithe a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le critéir agus coinníollacha sonracha chun na huasleibhéil táirgí agus substaintí neamhúdaraithe a bhunú agus a chur i bhfeidhm is féidir a bheith i dtáirgí atá le cur ar an margadh mar tháirgí orgánacha agus i dtaca le bunú na leibhéal sin agus oiriúnú na leibhéal i bhfianaise forbairtí teicniúla. (51) Tá táirgeadh orgánach bunaithe ar an bprionsabal ginearálta go gcuirtear srian ar úsáid ionchur seachtrach. Cuirtear de cheangal ar fheirmeoirí bearta a dhéanamh chun an riosca éillithe ó tháirgí nó substaintí neamhúdaraithe a chosc. D'ainneoin na mbeart sin, d'fhéadfadh sé tarlú nach féidir le feirmeoirí a dtáirgí talmhaíochta a mhargú mar tháirgí orgánacha de dheasca táirgí nó substaintí neamhúdaraithe a bheith iontu ar neamhchead do na feirmeoirí. Is iomchuí, dá bhrí sin, foráil a dhéanamh go bhféadfaidh na Ballstáit, i gcomhréir le hAirteagal 42 den Chonradh, údarú a fháil ón gCoimisiún íocaíochtaí náisiúnta a thabhairt chun caillteanais arna dtabhú i gcásanna den sórt sin a chúiteamh. Féadfaidh Ballstáit ionstraimí an Chomhbheartais Talmhaíochta a úsáid chun caillteanais den sórt sin a chumhdach ina n‑iomláine nó i bpáirt freisin. (52) Ba cheart lipéadú táirgí talmhaíochta agus earraí bia a bheith faoi réir na rialacha ginearálta atá leagtha síos i Rialachán (AE) Uimh. 1169/2011 ó Pharlaimint na hEorpa agus ón gComhairle[32], agus go háirithe na forálacha arb é is aidhm dóibh cosc a chur ar lipéadú a d'fhéadfadh mearbhall a chur ar thomhaltóirí nó iad a chur amú. Ina theannta sin, ba cheart forálacha sonracha maidir le lipéadú táirgí orgánacha a leagan síos sa Rialachán seo. Ba cheart do na forálacha sin leasanna oibreoirí agus leasanna tomhaltóirí araon a chosaint i.e. go ndéantar táirgí oibreoirí a shainaithint go beacht ar an margadh agus gur féidir leo feidhmiú faoi dhálaí cothroma iomaíochta ar thaobh amháin, agus gur féidir le tomhaltóirí roghanna eolasacha a dhéanamh ar an taobh eile. (53) Dá réir sin, ba cheart na téarmaí a úsáidtear chun táirgí orgánacha a shainaithint a chosaint ar fud an Aontais agus go neamhspleách ar an teanga i gceist sa dóigh is nach n‑úsáidfí iad ar lipéadú ar tháirgí neamhorgánacha. Ba cheart feidhm a bheith ag an gcosaint sin maidir leis na gnáthdhíorthaigh nó leaganacha giorraithe de na téarmaí sin, cibé acu leo féin nó le leaganacha eile úsáidtear iad. (54) Ionas go mbeidh soiléireacht ann do thomhaltóirí ar fud mhargadh an Aontais, ba cheart úsáid lógó an Aontais Eorpaigh maidir le táirgeadh orgánach a bheith éigeantach don bhia orgánach réamhphacáilte go léir arna tháirgeadh laistigh den Aontas. Seachas sin ba cheart an fhéidearthacht a bheith ann an lógó sin a úsáid ar bhonn deonach i gcás táirgí orgánacha nach bhfuil réamhphacáilte agus a táirgeadh laistigh den Aontas nó i gcás aon táirgí orgánacha a allmhairíodh isteach ó thríú tíortha. Ba cheart mionsamhail de lógó an Aontais Eorpaigh maidir le táirgeadh orgánach a leagan síos sa Rialachán seo. (55) Mar sin féin, ionas nach gcuirfí tomhaltóirí amú i dtaobh chineál orgánach an táirge ina iomláine, meastar gurb iomchuí úsáid an lógó sin a theorannú do tháirgí nach bhfuil ach comhábhair orgánacha iontu nó nach bhfuil ach na comhábhair sin iontu den chuid is mó. Níor cheart úsáid an lógó a cheadú, mar sin, ar lipéadú ar tháirgí atá á dtiontú ná ar tháirgí próiseáilte ar comhábhair orgánacha iad níos lú ná 95 % dá gcomhábhair. (56) D'fhonn aon mhearbhall a d'fhéadfadh a bheith ar thomhaltóirí maidir le tionscnamh táirge a sheachaint (é a bheith de thionscnamh an Aontais nó a mhalairt), i gcás ina n‑úsáidtear lógó an Aontais Eorpaigh maidir le táirgeadh orgánach, ba cheart tomhaltóirí a chur ar an eolas faoin áit inar saothraíodh na hamhábhair talmhaíochta dá ndearnadh an táirge. Sa chomhthéacs sin, ba cheart a cheadú go ndéanfaí tagairt do dhobharshaothrú ar lipéad táirgí ó dhobharshaothrú orgánach seachas tagairt a dhéanamh do thalmhaíocht. (57) Chun go mbeidh soiléireacht ann do thomhaltóirí agus chun a áirithiú go dtugtar an fhaisnéis iomchuí dóibh, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le hoiriúnú a dhéanamh ar an liosta de théarmaí a thagraíonn do tháirgeadh orgánach a leagtar amach sa Rialachán seo, i dtaca leis na ceanglais shonracha lipéadaithe agus comhdhéanaimh a bhunú is infheidhmithe maidir le beatha agus comhábhair beatha, i dtaca le tuilleadh rialacha a leagan síos maidir le lipéadú agus úsáid na dtásc, seachas lógó an Aontais Eorpaigh maidir le táirgeadh orgánach a leagtar amach sa Rialachán seo, agus i dtaca le leasú a dhéanamh ar lógó an Aontais Eorpaigh maidir le táirgeadh orgánach agus ar na rialacha a bhaineann leis sin. (58) Níl táirgeadh orgánach inchreidte ach amháin má ghabhann fíorú agus rialuithe éifeachtacha leis ag gach céim den táirgeadh, próiseáil agus leithdháileadh. Ba cheart táirgeadh orgánach a chur faoi réir rialuithe oifigiúla nó faoi réir gníomhaíochtaí oifigiúla eile arna ndéanamh i gcomhréir le Rialachán (AE) Uimh. (XXX/XXXX) ó Pharlaimint na hEorpa agus ón gComhairle[33] chun comhlíonadh na rialacha maidir le táirgeadh orgánach agus lipéadú táirgí orgánacha a fhíorú. (59) Ba cheart ceanglais shonracha a leagan síos chun a áirithiú go gcomhlíontar na rialacha a bhaineann go sonrach le táirgeadh orgánach. Ba cheart foráil a dhéanamh go háirithe maidir le fógra a thabhairt faoi ghníomhaíochtaí na n‑oibreoirí agus maidir le córas deimhniúcháin chun na hoibreoirí a aithint a bhfuil na rialacha lena rialaítear táirgeadh orgánach agus lipéadú táirgí orgánacha á gcomhlíonadh acu. Ba cheart feidhm a bheith ag na forálacha sin freisin maidir le haon fhochonraitheoirí de chuid na n‑oibreoirí lena mbaineann. Ba cheart trédhearcacht an chórais deimhniúcháin a áirithiú trína chur de cheangal ar na Ballstáit an liosta oibreoirí a thug fógra faoina ngníomhaíochtaí a phoibliú mar aon le haon táillí a fhéadfar a bhailiú i ndáil leis na rialuithe chun comhlíonadh na rialacha maidir le táirgeadh orgánach a fhíorú. (60) Bíonn costas cuibheasach ard cigireachta ar fheirmeoirí beaga san Aontas agus ualach mór riaracháin orthu mar gheall ar dheimhniúchán orgánach. Ba cheart córas grúpdheimhniúchán a cheadú d'fhonn na costais a bhaineann le cigireacht agus deimhniúchán, agus an t‑ualach riaracháin a bhaineann leis sin, a laghdú, d'fhonn na gréasáin áitiúla a neartú, asraonta margaidh níos fearr a chruthú, agus d'fhonn cothrom iomaíochta a áirithiú le hoibreoirí i dtríú tíortha. Ar an ábhar sin, ba cheart an coincheap 'grúpa oibreoirí' a thabhairt isteach agus a shainmhíniú. (61) Chun éifeachtacht, éifeachtúlacht agus trédhearcacht an chórais táirgthe orgánaigh agus lipéadaithe a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca leis na ceanglais ar oibreoirí nó ar ghrúpaí oibreoirí taifid a choinneáil, na ceanglais maidir le liosta na n‑oibreoirí a phoibliú, na ceanglais agus nósanna imeachta atá le cur i bhfeidhm maidir le poibliú na dtáillí a fhéadfar a bhailiú i ndáil leis na rialuithe chun comhlíonadh na rialacha maidir le táirgeadh orgánach a fhíorú agus maidir le maoirseacht na n‑údarás inniúil ar ghearradh na dtáillí sin, mar aon leis na critéir chun na grúpaí táirgí a shainmhíniú lenar cheart d'oibreoirí a bheith i dteideal aon deimhniú orgánach amháin arna eisiúint ag an údarás rialaithe nó an comhlacht rialaithe lena mbaineann. (62) Chun deimhniúchán éifeachtach agus éifeachtúil grúpa oibreoirí a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le freagrachtaí na mball aonair de ghrúpa oibreoirí, comhdhéanamh agus méid an ghrúpa sin, catagóirí na dtáirgí atá le táirgeadh ag an ngrúpa oibreoirí, na coinníollacha a bhaineann le bheith páirteach sa ghrúpa, agus socrú agus feidhmiú chóras an ghrúpa maidir le rialuithe inmheánacha, lena n‑áirítear raon feidhme, ábhar agus minicíocht na rialuithe atá le déanamh. (63) Is léir ón taithí a fuarthas ó na socruithe d'allmhairiú táirgí orgánacha isteach san Aontas faoi Rialachán (CE) Uimh. 834/2007 gur gá na socruithe sin a athbhreithniú chun freagairt a thabhairt d'ionchais na dtomhaltóirí, is iad sin go gcomhlíonfaidh táirgí orgánacha a allmhairítear isteach san Aontas rialacha atá chomh dian céanna leo siúd atá san Aontas, agus chun rochtain tháirgí orgánacha an Aontais ar an margadh idirnáisiúnta a áirithiú. Ina theannta sin, ní mór foráil a dhéanamh maidir le soiléireacht i ndáil leis na rialacha is infheidhmithe maidir le honnmhairiú táirgí orgánacha, go háirithe trí dheimhniú onnmhairiúcháin a bhunú agus trí fhorálacha a leagan síos maidir le honnmhairiú go tríú tíortha a aithnítear chun críocha coibhéise faoi Rialachán (CE) Uimh. 834/2007. (64) Maidir leis na forálacha lena rialaítear allmhairiú táirgí atá i gcomhréir le rialacha táirgthe agus lipéadaithe an Aontais, ar forálacha iad is cúis le hoibreoirí a chur faoi réir rialaithe ag údaráis rialaithe agus comhlachtaí rialaithe a aithníonn an Coimisiún a bheith inniúil chun rialuithe agus deimhniúchán a dhéanamh i réimse an táirgthe orgánaigh i dtríú tíortha, ba cheart na forálacha sin a athneartú tuilleadh. Go háirithe, ba cheart ceanglais a leagan síos maidir leis na comhlachtaí creidiúnaithe a thugann creidiúnú do chomhlachtaí rialaithe chun táirgí orgánacha comhréireacha a allmhairiú isteach san Aontas, agus é mar aidhm ag na ceanglais sin cothromaíocht a áirithiú agus maoirseacht á déanamh ag an gCoimisiún ar na comhlachtaí rialaithe. Thairis sin, ní mór foráil a dhéanamh go bhféadfaidh an Coimisiún teagmháil dhíreach a dhéanamh leis na comhlachtaí creidiúnaithe agus na húdaráis inniúla i dtríú tíortha chun an mhaoirseacht a dhéantar ar údaráis agus comhlachtaí rialaithe a dhéanamh níos éifeachtúla. (65) Maidir leis an bhforáil go bhféadfaidh rochtain ar mhargadh an Aontais a thabhairt do tháirgí orgánacha i gcás nach bhfuil na táirgí sin i gcomhréir le rialacha an Aontais maidir le táirgeadh orgánach ach gur táirgí as tríú tíortha iad a bhfuil a dtáirgeadh orgánach agus a gcórais rialaithe aitheanta a bheith coibhéiseach leo sin atá san Aontas, ba cheart an fhoráil sin a chaomhnú. Maidir le tríú tíortha a aithint mar thíortha coibhéiseacha, áfach, mar atá leagtha síos i Rialachán (CE) Uimh. 834/2007, níor cheart aitheantas faoin scéim sin a thabhairt ach amháin trí chomhaontú idirnáisiúnta idir an tAontas agus na tríú tíortha sin, i gcás ina dtabharfaí aitheantas cómhalartach i dtaobh coibhéise don Aontas freisin. (66) Aon tríú tíortha atá aitheanta chun críocha coibhéise faoi Rialachán (CE) Uimh. 834/2007, ba cheart an t‑aitheantas sin a bheith acu fós faoin Rialachán seo, go ceann tréimhse teoranta is gá chun aistriú rianúil a áirithiú chuig an scéim faoina dtugtar aitheantas trí chomhaontú idirnáisiúnta, ar an gcoinníoll go n‑áiritheoidh siad i gcónaí go bhfuil a dtáirgeadh orgánach agus a rialacha maidir le rialú coibhéiseach leis na rialacha ábhartha atá i bhfeidhm san Aontas agus go gcomhlíonfaidh siad na ceanglais go léir a bhaineann leis an gCoimisiún a bheith ag déanamh maoirseachta ar an aitheantas sin. Ba cheart an mhaoirseacht sin a bhunú go háirithe ar na tuarascálacha bliantúla a chuireann na tríú tíortha chuig an gCoimisiún. (67) Maidir leis an taithí a fuarthas ón scéim i dtaobh údarás rialaithe agus comhlachtaí rialaithe a aithnítear a bheith inniúil chun rialuithe a dhéanamh agus deimhnithe a eisiúint i dtríú tíortha chun táirgí a bhfuil ráthaíochtaí coibhéiseacha ag baint leo a allmhairiú, is léir ón taithí sin go bhfuil na rialacha difriúla á gcur i bhfeidhm ag na húdaráis agus comhlachtaí sin agus go bhféadfadh sé bheith deacair a mheas go bhfuil siad coibhéiseach le rialacha an Aontais faoi seach. Ina theannta sin, má thagann méadú ar líon na gcaighdeán atá ag údaráis rialaithe agus comhlachtaí rialaithe, cuirtear bacainn ar an gCoimisiún maoirseacht a dhéanamh. Dá bhrí sin, ba cheart deireadh a chur leis an scéim aitheanta coibhéise sin. Ba cheart dóthain ama a thabhairt do na húdaráis rialaithe agus na comhlachtaí rialaithe sin, áfach, ionas go bhféadfaidh siad ullmhú chun aitheantas a fáil ar mhaithe le táirgí atá i gcomhréir le rialacha an Aontais a allmhairiú. (68) Maidir le haon táirge orgánach a allmhairítear isteach san Aontas a chur ar an margadh mar tháirge orgánach, faoi aon socruithe allmhairiúcháin dá bhforáiltear sa Rialachán seo, níor cheart é sin a dhéanamh ach an fhaisnéis is gá a bheith ar fáil chun inrianaitheacht an táirge sa slabhra soláthair a áirithiú. (69) Chun a áirithiú go bhfuil cothrom iomaíochta idir oibreoirí, go bhfuil inrianaitheacht i dtaobh na dtáirgí allmhairithe atá beartaithe a chur ar an margadh laistigh den Aontas mar tháirgí orgánacha nó go bhfuil trédhearcacht ann i dtaobh an nós imeachta maidir le húdaráis rialaithe agus comhlachtaí rialaithe a aithint agus maoirseacht a dhéanamh orthu i gcomhthéacs táirgí orgánacha comhréireacha a allmhairiú, agus chun bainistiú an liosta de thríú tíortha a aithnítear chun críocha coibhéise faoi Rialachán (CE) Uimh. 834/2007 a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca leis na doiciméid atá beartaithe d'údaráis custaim i dtríú tíortha, go háirithe deimhniú onnmhairiúcháin orgánaigh, i bhfoirm leictreonach más féidir, na doiciméid is gá chun críocha allmhairiúcháin, i bhfoirm leictreonach freisin más féidir, na critéir maidir le haithint údarás rialaithe agus comhlachtaí rialaithe nó maidir leis an aitheantas sin a aistarraingt i gcomhthéacs táirgí orgánacha comhréireacha a allmhairiú, agus i dtaca leis an bhfaisnéis a bhfuil ar thríú tíortha a aithnítear faoin Rialachán sin a sheoladh chuig an gCoimisiún ionas go bhféadfaidh sé maoirseacht a dhéanamh ar an aitheantas atá acu agus ar fheidhmiú an aitheantais sin, lena n‑áirítear trí iniúchadh ar an láthair a dhéanamh. (70) Ba cheart foráil a dhéanamh chun a áirithiú nach féidir gluaiseacht táirgí orgánacha a bhí faoi réir rialaithe i mBallstát amháin agus atá i gcomhréir leis an Rialachán seo, nach féidir gluaiseacht an táirge sin a shrianadh i mBallstát eile. Chun dea-fheidhmiú an mhargaidh aonair agus trádáil idir Bhallstáit a áirithiú, ba cheart an chumhacht chun gníomhartha áirithe a ghlacadh a tharmligean chuig an gCoimisiún chun rialacha a leagan síos maidir le saorghluaiseacht táirgí orgánacha. (71) Chun an fhaisnéis iontaofa is gá a fháil chun an Rialachán seo a chur chun feidhme, ba cheart do na Ballstáit an fhaisnéis is gá a thabhairt don Choimisiún uair sa bhliain. Ar mhaithe le soiléireacht agus trédhearcacht, ba cheart do na Ballstáit liostaí nuashonraithe a choinneáil d'údaráis inniúla, údaráis rialaithe agus comhlachtaí rialaithe. Ba cheart do na Ballstáit na liostaí d'údaráis rialaithe agus comhlachtaí rialaithe a phoibliú agus ba cheart don Choimisiún iad sin a fhoilsiú go bliantúil. (72) Ní mór bearta a leagan síos chun a áirithiú go ndéanfar, ar bhealach rianúil, na hathruithe ar an gcreat dlíthiúil lena rialaítear allmhairiú táirgí orgánacha isteach san Aontas, ar athruithe iad a thugtar isteach leis an Rialachán seo. Go sonrach, chun aistriú rianúil a áirithiú ón seanchreat dlíthiúil chuig an creat dlíthiúil nua, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca leis na rialacha a bhaineann le tréimhsí tiontaithe a tosaíodh faoi Rialachán (CE) Uimh. 834/2007, de mhaolú ar an riail ghinearálta faoi nach bhféadtar aon tréimhsí roimhe sin a aithint go haisghníomhach mar chuid den tréimhse tiontaithe. (73) Ina theannta sin, ba cheart dáta a shocrú le haghaidh dul in éag aitheantais údarás rialaithe agus comhlachtaí rialaithe chun críocha coibhéise agus ba cheart forálacha a leagan síos chun aghaidh a thabhairt air sin go dtí go rachaidh an t‑aitheantas sin in éag. Ba cheart forálacha a leagan síos freisin maidir le hiarratais ó thríú tíortha chun críocha coibhéise a cuireadh isteach faoi Rialachán (CE) Uimh. 834/2007 agus a bheidh ar feitheamh fós tráth theacht i bhfeidhm an Rialacháin seo. (74) Chun bainistiú an liosta d'údaráis rialaithe agus comhlachtaí rialaithe atá aitheanta chun críocha coibhéise faoi Rialachán (CE) Uimh. 834/2007 a áirithiú agus ionas gur éasca scrúdú na n‑iarratas ó thríú tíortha ar aitheantas chun críocha coibhéise a bheidh ar feitheamh fós tráth theacht i bhfeidhm an Rialacháin seo a chur i gcrích, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca leis an bhfaisnéis a bhfuil ar na húdaráis rialaithe agus comhlachtaí rialaithe sin a sheoladh chuig an gCoimisiún ionas go bhféadfaidh sé maoirseacht a dhéanamh ar an aitheantas atá acu agus i dtaca le feidhmiú na maoirseachta sin ag an gCoimisiún, agus ina theannta sin i dtaca le haon rialacha nós imeachta is gá chun na hiarratais ó thríú tíortha a bheidh ar feitheamh fós a scrúdú. (75) Chun coinníollacha aonfhoirmeacha a áirithiú le haghaidh chur chun feidhme an Rialacháin seo, ba cheart cumhachtaí cur chun feidhme a thabhairt don Choimisiún maidir leis na nithe seo a leanas: na mionsonraí teicniúla a bhaineann le bunú an bhunachair sonraí chun na cineálacha a liostú dá bhfuil ábhar atáirgthe plandaí a fuarthas trí mhodh an táirgthe orgánaigh ar fáil; údarú na dtáirgí agus na substaintí a fhéadfar a úsáid i dtáirgeadh orgánach go ginearálta agus i dtáirgeadh bia orgánaigh phróiseáilte go sonrach nó aistarraingt an údaraithe sin, lena n‑áirítear na nósanna imeachta atá le leanúint don údarú sin agus na liostaí de na táirgí agus na substaintí sin agus, más iomchuí, cur síos orthu, ceanglas maidir leis an gcomhdhéanamh agus coinníollacha úsáide; na rialacha mionsonraithe sonracha agus praiticiúla maidir le cur i láthair, comhdhéanamh agus méid na dtásc a thagraíonn do chóduimhreacha údarás rialaithe agus comhlachtaí rialaithe agus maidir le cur i láthair, comhdhéanamh agus méid an táisc a thagraíonn don áit inar saothraíodh na hamhábhair thalmhaíochta, sannadh na gcóduimhreacha d'údaráis rialaithe agus comhlachtaí rialaithe agus sannadh an táisc maidir leis an áit inar saothraíodh na hamhábhair thalmhaíochta; na mionsonraí agus sonraíochtaí a bhaineann le hábhar agus foirm na bhfógraí agus leis an dóigh a dtabharfaidh oibreoirí agus grúpaí oibreoirí fógra faoina ngníomhaíochtaí do na húdaráis inniúla agus an dóigh a bhfoilseofar an táille a fhéadfar a bhailiú do na rialuithe; an malartú faisnéise idir grúpaí oibreoirí agus údaráis inniúla, údaráis rialaithe agus comhlachtaí rialaithe agus idir na Ballstáit agus an Coimisiún; aithint údarás rialaithe agus comhlachtaí rialaithe atá inniúil chun rialuithe a dhéanamh i dtríú tíortha nó aistarraingt an aitheantais sin agus an liosta de na húdaráis rialaithe agus na comhlachtaí rialaithe sin a bhunú chomh maith le rialacha a bhunú chun a áirithiú go gcuirtear bearta i bhfeidhm i gcás neamhchomhlíonadh, nó i gcás amhras a bheith ann i dtaobh neamhchomhlíonadh, ar neamhchomhlíonadh é a dhéanann difear do shláine táirgí orgánacha allmhairithe; bunú liosta de thríú tíortha atá aitheanta faoi Airteagal 33(2) de Rialachán (CE) Uimh. 834/2007 agus aon leasuithe ar an liosta sin mar aon le rialacha chun a áirithiú go gcuirtear bearta i bhfeidhm maidir le cásanna neamhchomhlíonadh, nó i gcás amhras a bheith ann i dtaobh neamhchomhlíonadh, ar neamhchomhlíonadh é a dhéanann difear do shláine táirgí orgánacha a allmhairítear ó na tíortha sin; an córas atá le húsáid chun an fhaisnéis is gá a tharchur chun an Rialachán seo a chur chun feidhme agus faireachán a dhéanamh air; agus bunú an liosta d'údaráis rialaithe agus comhlachtaí rialaithe atá aitheanta faoi Airteagal 33(3) de Rialachán (CE) Uimh. 834/2007 agus aon leasuithe ar an liosta sin. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle[34]. (76) Ba cheart go gcumhachtófaí don Choimisiún gníomhartha cur chun feidhme atá infheidhme láithreach a ghlacadh más rud é, i gcásanna a bhfuil údar cuí leo agus a bhaineann le cosaint i gcoinne cleachtas éagothrom nó cleachtas nach bhfuil i gcomhréir leis na prionsabail agus na rialacha maidir le táirgeadh orgánach, cosaint mhuinín na dtomhaltóirí nó cosaint iomaíochta cothroime idir oibreoirí, go n‑éilítear amhlaidh ar mhórfhorais práinne chun a áirithiú go gcuirtear bearta i bhfeidhm i gcás neamhchomhlíonadh, nó i gcás amhras a bheith ann i dtaobh neamhchomhlíonadh, ar neamhchomhlíonadh é a dhéanann difear do shláine táirgí orgánacha allmhairithe atá faoi rialú údarás rialaithe nó comhlachtaí rialaithe aitheanta. (77) Chun aistriú rianúil a áirithiú ó na rialacha maidir le tionscnamh orgánach ábhair atáirgthe plandaí agus maidir le hainmhithe chun críocha póraithe dá bhforáiltear i Rialachán (CE) Uimh. 834/2007 agus an eisceacht ó na rialacha táirgthe a glacadh de bhun Airteagal 22 den Rialachán sin, ar thaobh amháin, chuig na rialacha táirgthe nua do plandaí agus táirgí plandaí agus beostoc dá bhforáiltear sa Rialachán seo, ba cheart an chumhacht chun gníomhartha áirithe a ghlacadh a tharmligean chuig an gCoimisiún i dtaca le heisceachtaí a dheonú i gcás ina meastar gur gá sin chun rochtain a áirithiú ar ábhar atáirgthe plandaí agus ar ainmhithe beo chun críocha póraithe a fhéadfar a úsáid i dtáirgeadh orgánach. Ós rud é gur gníomhartha idirthréimhseacha iad na gníomhartha sin, ba cheart feidhm a bheith acu ar feadh tréimhse teoranta. (78) Ba cheart don Choimisiún infhaighteacht ábhair orgánaigh atáirgthe plandaí agus ainmhithe chun críocha póraithe a mheas agus tuarascáil faoi sin a chur faoi bhráid Pharlaimint na hEorpa agus na Comhairle in 2021. (79) Ba cheart foráil a dhéanamh go gceadófar stoic táirgí a ídiú ar stoic iad a táirgeadh i gcomhréir le Rialachán (CE) Uimh. 834/2007 agus a cuireadh ar an margadh roimh theacht i bhfeidhm an Rialacháin seo. (80) Leis an athbhreithniú a rinneadh ar an gcreat reachtach do tháirgeadh orgánach agus lipéadú táirgí orgánacha, léiríodh go dteastaíonn forálacha ó na riachtanais shonracha a bhaineann le rialuithe oifigiúla agus gníomhaíochtaí oifigiúla eile arna ndéanamh i gcomhréir le Rialachán (AE) Uimh. XXX/XXX (an Rialachán maidir le rialuithe oifigiúla) chun aghaidh níos fearr a thabhairt ar chásanna neamhchomhlíonadh. Sa bhreis air sin, ba cheart forálacha Rialachán (AE) Uimh. XXX/XXX [an Rialachán maidir le rialuithe oifigiúla] a bhaineann le tascanna agus freagrachtaí na n‑údarás inniúil, formheas comhlachtaí tarmligthe agus maoirseacht orthu, deimhniúchán oifigiúil, oibleagáidí tuairiscithe agus cúnamh riaracháin, ba cheart iad a oiriúnú chun riachtanais shonracha earnáil an táirgthe orgánaigh a chomhlíonadh. Dá bhrí sin, ba cheart Rialachán (AE) Uimh. XXX/XXX [an Rialachán maidir le rialuithe oifigiúla] a leasú dá réir. (81) Ós rud é nach féidir leis na Ballstáit cuspóirí an Rialacháin seo a bhaint amach go leordhóthanach, is iad sin go háirithe cothrom iomaíochta agus dea-fheidhmiú an mhargaidh inmheánaigh i dtáirgí orgánacha mar aon le muinín na dtomhaltóirí as na táirgí sin agus as lógó an Aontais Eorpaigh maidir le táirgeadh orgánach a áirithiú, agus gur fearr, de bharr gur gá na rialacha maidir le táirgeadh orgánach a chomhchuibhiú, is féidir iad a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach. (82) Is iomchuí foráil a dhéanamh go gcuirfear an Rialachán seo i bhfeidhm ar dháta a fhágfaidh go mbeidh dóthain ama ag oibreoirí dul i dtaithí ar na ceanglais nua atá á dtabhairt isteach. TAR ÉIS AN RIALACHÁN SEO A GHLACADH: Caibidil I Ábhar, raon feidhme agus sainmhínithe Airteagal 1 Ábhar Sa Rialachán seo bunaítear prionsabail an táirgthe orgánaigh agus leagtar síos na rialacha a bhaineann le táirgeadh orgánach agus le húsáid tásc a thagraíonn don táirgeadh sin ar lipéid agus fógraí. Airteagal 2 Raon feidhme 1. Beidh feidhm ag an Rialachán seo maidir leis na táirgí talmhaíochta atá liostaithe in Iarscríbhinn I a ghabhann leis an gConradh ar Fheidhmiú an Aontais Eorpaigh ('an Conradh') agus maidir le roinnt táirgí eile atá liostaithe in Iarscríbhinn I a ghabhann leis an Rialachán seo, a mhéid go bhfuil sé beartaithe na táirgí sin a tháirgeadh, a ullmhú, a dháileadh, a chur ar an margadh, a allmhairiú nó a onnmhairiú mar tháirgí orgánacha. Ní mheasfar gur táirgí orgánacha iad táirgí ó fhiach nó iascaireacht ainmhithe fiáine. 2. Beidh feidhm ag an Rialachán seo maidir le haon oibreoir a bhfuil baint aige le gníomhaíochtaí, ag aon chéim den táirgeadh, ullmhú agus dáileadh, a bhaineann leis na táirgí dá dtagraítear i mír 1. Aon oibríochtaí oll-lónadóireachta arna ndéanamh ag oll-lónadóir mar atá sainmhínithe i bpointe (d) d'Airteagal 2(2) de Rialachán (AE) Uimh. 1169/2011 ó Pharlaimint na hEorpa agus ón gComhairle[35], ní bheidh siad faoi réir an Rialacháin seo. Féadfaidh na Ballstáit rialacha náisiúnta nó, ina éagmais sin, caighdeáin phríobháideacha a chur i bhfeidhm maidir le lipéadú agus rialú táirgí de thionscnamh oibríochtaí oll-lónadóireachta. 3. Beidh feidhm ag an Rialachán seo gan dochar do reachtaíocht eile ón Aontas lena mbaineann inter alia sábháilteacht an tslabhra bia, sláinte agus leas ainmhithe, folláine plandaí, agus ábhar atáirgthe plandaí, agus gan dochar go háirithe do Rialachán (AE) Uimh. XX/XXX ó Pharlaimint na hEorpa agus ón gComhairle[36] (ábhar atáirgthe plandaí) agus Rialachán (AE) Uimh. XX/XXXX ó Pharlaimint na hEorpa agus ón gComhairle[37] (bearta cosantacha i gcoinne lotnaidí plandaí). 4. Beidh feidhm ag an Rialachán seo gan dochar d'fhorálacha sonracha eile de chuid an Aontais a bhaineann le táirgí a chur ar an margadh agus, go háirithe, le Rialachán (AE) Uimh. 1308/2013 ó Pharlaimint na hEorpa agus ón gComhairle[38], agus le Rialachán (AE) Uimh. 1169/2011. 5. Chun faisnéis nua ar mhodhanna táirgthe nó ábhair nó gealltanais idirnáisiúnta a chur san áireamh, tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 36 chun an liosta táirgí atá leagtha amach in Iarscríbhinn I a leasú. Ní fhéadfar ach táirgí a bhfuil dlúthbhaint acu le táirgí talmhaíochta a áireamh ar an liosta sin. Airteagal 3 Sainmhínithe Chun críocha an Rialacháin seo, beidh feidhm ag na sainmhínithe seo a leanas: (1) ciallaíonn 'táirgeadh orgánach' úsáid modhanna táirgthe atá i gcomhréir leis an Rialachán seo, ag gach céim den táirgeadh, ullmhú agus dáileadh; (2) ciallaíonn 'orgánach' a bheith ag teacht ó tháirgeadh orgánach nó bainteach leis; (3) ciallaíonn 'amhábhar talmhaíochta' táirge talmhaíochta nach ndearnadh aon leasú ná próiseáil air; (4) ciallaíonn 'bearta coisctheacha' bearta atá le déanamh chun cáilíocht na hithreach a áirithiú mar aon le lotnaidí agus fiailí a chosc agus a rialú, agus chun éilliú le táirgí nó substaintí nach bhfuil údaraithe faoin Rialachán seo a chosc; (5) ciallaíonn 'tiontú' an t‑athrú ó tháirgeadh neamhorgánach go táirgeadh orgánach laistigh de thréimhse áirithe ama; (6) ciallaíonn 'oibreoir' an duine nádúrtha nó dlítheanach atá freagrach as a áirithiú go gcomhlíontar an Rialachán seo ag gach céim den táirgeadh, ullmhú agus dáileadh atá faoi chúram an duine sin; (7) ciallaíonn 'grúpa oibreoirí' grúpa inar feirmeoir é gach oibreoir, feirmeoir a bhfuil gabháltas suas le 5 heicteár aige de thalamh a úsáidtear le haghaidh talmhaíochta agus a fhéadfaidh, mar aon le bia nó beatha a tháirgeadh, a bheith ag gabháil do phróiseáil bia nó beatha; (8) ciallaíonn 'feirmeoir' duine nádúrtha nó dlítheantach, nó grúpa daoine nádúrtha nó dlítheanacha, beag beann ar an stádas dlíthiúil atá bronnta ag an dlí náisiúnta ar an ngrúpa sin agus ar a bhaill, ar duine é nó ar grúpa é atá i mbun gníomhaíochta talmhaíochta; (9) ciallaíonn 'limistéar talmhaíochta' limistéar talmhaíochta mar atá sainmhínithe i bpointe (e) d'Airteagal 4(1) de Rialachán (AE) Uimh. 1307/2013; (10) ciallaíonn 'plandaí' plandaí mar atá sainmhínithe i bpointe 5 d'Airteagal 3 de Rialachán (CE) Uimh. 1107/2009; (11) ciallaíonn 'táirgeadh plandaí' táirgeadh táirgí barr talmhaíochta lena n‑áirítear buaint táirgí plandaí fiáine chun críocha tráchtála; (12) ciallaíonn 'táirgí plandaí' táirgí plandaí mar atá sainmhínithe i bpointe 6 d'Airteagal 3 de Rialachán (CE) Uimh. 1107/2009; (13) ciallaíonn 'lotnaid' lotnaid mar atá sainmhínithe in Airteagal 1(1) de Rialachán (AE) Uimh. XX/XXXX (bearta cosantacha i gcoinne lotnaidí plandaí); (14) ciallaíonn 'táirgí cosanta plandaí' na táirgí dá dtagraítear in Airteagal 2 de Rialachán (CE) Uimh. 1107/2009; (15) ciallaíonn 'táirgeadh beostoic' táirgeadh ainmhithe talún clóis nó ceansaithe, lena n‑áirítear feithidí; (16) ciallaíonn 'vearanda' cuid bhreise d'fhoirgneamh beostoic atá faoi dhíon, nach bhfuil inslithe agus atá taobh amuigh, ar gnách an taobh is faide de bheith feistithe le fál sreinge nó le sreanglíontán agus a bhfuil aeráid amuigh faoin aer, soilsiú nádúrtha agus saorga agus urlár easraithe ann; (17) ciallaíonn 'dobharshaothrú' dobharshaothrú mar atá sainmhínithe i bpointe (25) d’Airteagal 4(1) de Rialachán (AE) Uimh. 1380/2013 ó Pharlaimint na hEorpa agus ón gComhairle[39]; (18) ciallaíonn 'cóireáil tréidliachta' gach cóiriú leighis de chineál íceach nó coisctheach i gcoinne aon taom galair ar leith; (19) ciallaíonn 'táirgí míochaine tréidliachta' táirgí míochaine tréidliachta mar atá sainmhínithe i bpointe 2 d’Airteagal 1 de Threoir 2001/82/CE ó Pharlaimint na hEorpa agus ón gComhairle[40]; (20) ciallaíonn 'ullmhú' leasú nó próiseáil a dhéanamh ar tháirgí orgánacha, lena n‑áirítear marú agus gearradh i gcás táirgí beostoic, pacáistiú, lipéadú nó athrú a dhéanamh ar an lipéadú a bhaineann le táirgeadh orgánach; (21) ciallaíonn 'bia' bia mar atá sainmhínithe in Airteagal 2 de Rialachán (CE) Uimh. 178/2002 ó Pharlaimint na hEorpa agus ón gComhairle[41]; (22) ciallaíonn 'beatha' beatha mar atá sainmhínithe i bpointe 4 d'Airteagal 3 de Rialachán (CE) Uimh. 178/2002; (23) ciallaíonn 'ábhar beatha' ábhar beatha mar atá sainmhínithe i bpointe (g) d'Airteagal 3(2) de Rialachán (CE) Uimh. 767/2009 ó Pharlaimint na hEorpa agus ón gComhairle[42]; (24) ciallaíonn 'beatha atá á thiontú' beatha a tháirgtear le linn na tréimhse tiontaithe, cé is moite díobh sin a shaothraítear sa 12 mhí tar éis tús an tiontaithe; (25) ciallaíonn 'cur ar an margadh' cur ar an margadh mar atá sainmhínithe i bpointe 8 d’Airteagal 3 de Rialachán (CE) Uimh. 178/2002; (26) ciallaíonn 'inrianaitheacht' inrianaitheacht mar atá sainmhínithe i bpointe 15 d'Airteagal 3 de Rialachán (CE) Uimh. 178/2002; (27) ciallaíonn 'céimeanna den táirgeadh, ullmhú agus dáileadh' aon chéim ó tháirgeadh príomhúil táirge orgánaigh (agus an táirgeadh sin san áireamh) go stóráil, próiseáil, iompar, díol nó soláthar an táirge don tomhaltóir deiridh (agus sin uile san áireamh), agus, nuair is ábhartha, lipéadú, fógraíocht, allmhairiú, onnmhairiú agus gníomhaíochtaí fochonraitheoireachta; (28) ciallaíonn 'imthosca turraingeacha' imthosca atá ann mar gheall ar 'theagmhas díobhálach aeráide', 'teagmhas comhshaoil', 'tubaiste nádúrtha' nó 'teagmhas turraingeach' mar atá sainmhínithe i bpointí (h), (j), (k) agus (l) d'Airteagal 2(1) de Rialachán (AE) Uimh. 1305/2013; (29) ciallaíonn 'comhábhar' comhábhar mar atá sainmhínithe i bpointe (f) d'Airteagal 2(2) de Rialachán (AE) Uimh. 1169/2011; (30) ciallaíonn 'lipéadú' lipéadú mar atá sainmhínithe i bpointe (j) d'Airteagal 2(2) de Rialachán (AE) Uimh. 1169/2011; (31) ciallaíonn 'fógraíocht' táirgí orgánacha a chur i láthair an phobail in aon slí seachas trí bhíthin lipéid, atá beartaithe dul i gcion ar mheon, creidimh agus iompraíochtaí, nó is dóigh a rachaidh i gcion orthu sin, chun díol táirgí orgánacha a chur chun cinn go díreach nó go hindíreach; (32) ciallaíonn 'údaráis inniúla' údaráis inniúla mar atá sainmhínithe i bpointe 5 d'Airteagal 2 de Rialachán (AE) Uimh. XXX/XXXX [an Rialachán maidir le rialuithe oifigiúla]; (33) ciallaíonn ‘údarás rialaithe’ údarás rialaithe maidir le táirgeadh orgánach agus lipéadú táirgí orgánacha mar atá sainmhínithe i bpointe 39 d'Airteagal 2 de Rialachán (AE) Uimh. XXX/XXXX [an Rialachán maidir le rialuithe oifigiúla]; (34) ciallaíonn ‘comhlacht rialaithe’ comhlacht tarmligthe mar atá sainmhínithe i bpointe 38 d'Airteagal 2 de Rialachán Uimh. XXX/XXXX [an Rialachán maidir le rialuithe oifigiúla], agus aon chomhlacht atá aitheanta ag an gCoimisiún nó aitheanta ag tríú tír atá aitheanta ag an gCoimisiún chun rialuithe a dhéanamh i dtríú tíortha i dtaca le hallmhairiú táirgí orgánacha isteach san Aontas; (35) ciallaíonn ‘neamhchomhlíonadh’ nach gcomhlíontar an Rialachán seo; (36) ciallaíonn ‘orgánach géinmhodhnaithe’ (dá ngairfear 'OGM' anseo feasta) orgánach géinmhodhnaithe mar atá sainmhínithe i bpointe (2) d'Airteagal 2 de Threoir 2001/18/CE ó Pharlaimint na hEorpa agus ón gComhairle[43] nach bhfaightear trí na teicnící modhnaithe géinitigh atá liostaithe in Iarscríbhinn I.B a ghabhann leis an Treoir sin; (37) ciallaíonn 'a tháirgtear ó OGManna' a bheith díorthaithe go hiomlán nó go páirteach ó OGManna ach gan OGManna a bheith ann ná a bheith comhdhéanta de OGManna; (38) ciallaíonn 'a tháirgtear trí OGManna a úsáid' a bheith díorthaithe trí OGManna a úsáid sa phróiseas táirgthe ach gan OGManna a bheith ann ná a bheith comhdhéanta de OGManna ná a bheith táirgthe ó OGManna; (39) ciallaíonn ‘breiseán bia’ breiseán bia mar atá sainmhínithe i bpointe (a) d'Airteagal 3(2) de Rialachán (CE) Uimh. 1333/2008 ó Pharlaimint na hEorpa agus ón gComhairle[44] ; (40) ciallaíonn 'breiseán beatha' breiseán beatha mar atá sainmhínithe i bpointe (a) d'Airteagal 2(2) de Rialachán (CE) Uimh. 1831/2003 ó Pharlaimint na hEorpa agus ón gComhairle[45]; (41) ciallaíonn 'coibhéis' na cuspóirí céanna agus prionsabail chéanna a chomhlíonadh trí rialacha a chur i bhfeidhm lena n‑áirithítear an leibhéal comhréireachta céanna; ciallaíonn 'áis phróiseála' áis phróiseála mar atá sainmhínithe i bpointe (b) d'Airteagal 3(2) de Rialachán (CE) Uimh. 1333/2008; (42) ciallaíonn ‘einsím bia’ einsím bia mar atá sainmhínithe i bpointe (a) d'Airteagal 3(2) de Rialachán (CE) Uimh. 1332/2008 ó Pharlaimint na hEorpa agus ón gComhairle[46]; (43) ciallaíonn 'radaíocht ianúcháin' radaíocht ianúcháin mar atá sainmhínithe in Airteagal 1 de Threoir 96/29/Euratom ón gComhairle[47]. Caibidil II Prionsabail an táirgthe orgánaigh Airteagal 4 Prionsabail ghinearálta Córas bainistíochta inbhuanaithe don talmhaíocht is ea táirgeadh orgánach atá bunaithe ar na prionsabail ghinearálta seo a leanas: (a) córais agus timthriallta an dúlra a urramú agus caomhnú agus feabhsú a dhéanamh ar cháilíocht na hithreach, an uisce, an aeir agus na bithéagsúlachta, ar fholláine plandaí agus ainmhithe agus ar an gcothromaíocht eatarthu; (b) cuidiú a thabhairt ardleibhéal bithéagsúlachta a chothú; (c) úsáid fhreagrach a bhaint as fuinneamh agus acmhainní nádúrtha, amhail uisce, ithir, ábhar orgánach agus an t‑aer; (d) ardchaighdeáin leasa ainmhithe a urramú, go háirithe maidir le riachtanais iompraíochta ainmhithe atá sainiúil don speiceas; (e) ceapadh agus bainistiú iomchuí próiseas bitheolaíoch bunaithe ar chórais éiceolaíocha a úsáideann acmhainní nádúrtha ó laistigh den chóras féin trí bhíthin modhanna lena mbaineann an méid seo a leanas: (i) úsáideann siad orgánaigh bheo agus modhanna táirgthe meicniúla; (ii) cleachtann siad saothrú barr agus táirgeadh beostoic a bhaineann leis an gcineál talún nó cleachtann siad dobharshaothrú atá i gcomhréir le prionsabal an tsaothraithe inbhuanaithe iascaigh; (iii) ní úsáideann siad OGManna ná táirgí a tháirgtear ó OGManna nó trí OGManna a úsáid, cé is moite de tháirgí míochaine tréidliachta; (iv) tá siad bunaithe ar úsáid beart coisctheach, nuair is iomchuí; (f) srian a bheith ar úsáid ionchur seachtrach. I gcás ina bhfuil gá le hionchuir sheachtracha nó mura bhfuil ann do na cleachtais agus modhanna bainistíochta iomchuí dá dtagraítear i bpointe (e), beidh na hionchuir sheachtracha sin teoranta dóibh seo a leanas: (i) ionchuir ó tháirgeadh orgánach; (ii) substaintí nádúrtha nó substaintí atá díorthaithe go nádúrtha; (iii) leasacháin mhianracha ar íseal-intuaslagthacht; (g) athchóiriú a dhéanamh, nuair is iomchuí, agus laistigh de chreat an Rialacháin seo, ar an bpróiseas táirgthe, agus aird á tabhairt ar an stádas sláintíoch, ar dhifríochtaí réigiúnacha i gcothromaíocht éiceolaíoch, ar an aeráid agus dálaí áitiúla, ar chéimeanna forbartha agus ar chleachtais feirmeoireachta ar leith. Airteagal 5 Prionsabail shonracha atá infheidhme maidir le gníomhaíochtaí talmhaíochta agus dobharshaothrú Faoi chuimsiú gníomhaíochtaí talmhaíochta agus dobharshaothraithe, beidh táirgeadh orgánach bunaithe go háirithe ar na prionsabail shonracha seo a leanas: (a) beathra ithreach agus torthúlacht nádúrtha na hithreach, cobhsaíocht ithreach agus bithéagsúlacht ithreach a chothú agus a fheabhsú, lena gcuirtear cosc agus comhrac ar bhalcadh ithreach agus ar chreimeadh ithreach, agus plandaí a chothú trí éiceachóras na hithreach go príomha; (b) úsáid neamh‑in‑athnuaite acmhainní agus ionchur seachtrach a theorannú a mhéid is féidir; (c) dramhaíl agus seachtháirgí de thionscnamh plandaí agus ainmhíoch a athchúrsáil mar ionchur i dtáirgeadh plandaí agus beostoic; (d) folláine plandaí a chothú trí bhearta coisctheacha, go háirithe trí na speicis, cineálacha nó ábhar ilchineálach iomchuí a roghnú atá frithsheasmhach in aghaidh lotnaidí agus galar, trí uainíocht iomchuí na mbarr, trí mhodhanna iomchuí meicniúla agus fisiceacha a roghnú agus trí naimhde nádúrtha lotnaidí a chosaint; (e) pórtha a roghnú agus aird á tabhairt ar chumas na n‑ainmhithe dul in oiriúint do dhálaí áitiúla, a n‑acmhainneacht agus a bhfrithsheasmhaí atá siad i gcoinne galar nó fadhbanna sláinte; táirgeadh beostoic a chleachtadh atá suíomh‑oiriúnaithe agus a bhaineann leis an gcineál talún; cleachtais feirmeoireachta ainmhithe a chur i bhfeidhm a chuireann leis an gcóras imdhíonachta agus a neartaíonn an chosaint nádúrtha i gcoinne galar, lena n‑áirítear go háirithe aclaíocht rialta agus rochtain ar limistéir faoin aer agus ar thalamh féaraigh, nuair is iomchuí; (f) meas a bheith ar ardleibhéal leasa ainmhithe agus riachtanais atá sainiúil don speiceas a urramú; (g) beostoc a bheathú le beatha orgánach atá comhdhéanta de chomhábhair thalmhaíochta ó tháirgeadh orgánach agus de shubstaintí nádúrtha neamhthalmhaíochta; (h) innealtóireacht ghéiniteach, clónáil ainmhithe, polaplóideacht a ghintear go saorga agus radaíocht ianúcháin a eisiamh ón slabhra bia orgánaigh ar fad; (i) folláine an chomhshaoil uiscigh agus cáilíocht na n‑éiceachóras uisceach agus domhanda ina thimpeall a chothú; (j) orgánaigh uisceacha a bheathú le beatha ó shaothrú inbhuanaithe iascaigh i gcomhréir le Rialachán (AE) Uimh. 1380/2013 nó le beatha orgánach atá comhdhéanta de chomhábhair thalmhaíochta ó tháirgeadh orgánach, lena n‑áirítear dobharshaothrú orgánach, agus de shubstaintí nádúrtha neamhthalmhaíochta. Airteagal 6 Prionsabail shonracha atá infheidhme maidir le próiseáil bia orgánaigh agus beatha orgánaí Beidh táirgeadh bia orgánaigh phróiseáilte agus beatha orgánaí próiseáilte bunaithe go háirithe ar na prionsabail shonracha seo a leanas: (a) táirgeadh bia orgánaigh ó chomhábhair thalmhaíochta orgánacha; (b) táirgeadh beatha orgánaí ó ábhair beatha orgánacha; (c) teorainn a chur le húsáid breiseán bia agus comhábhar neamhorgánach a bhfuil feidhmeanna céadfacha agus teicneolaíocha acu go príomha agus teorainn a chur le húsáid micreachothaitheach agus áiseanna próiseála, ionas nach mbaintear ach an méid íosta úsáide astu agus i gcás ina bhfuil gá teicneolaíoch ríthábhachtach leis nó chun críocha cothaitheacha sonracha amháin; (d) úsáid breiseán beatha agus áiseanna próiseála a theorannú do mhéid íosta agus i gcás ina bhfuil gá teicneolaíoch nó zóiteicniúil ríthábhachtachw leis nó chun críocha cothaitheacha sonracha amháin; (e) substaintí agus modhanna próiseála a eisiamh a d'fhéadfadh a bheith míthreorach maidir le fíorchineál an táirge; (f) bia nó beatha a phróiseáil go cúramach, agus b'fhearr go n‑úsáidfí modhanna bitheolaíocha, meicniúla agus fisiceacha. Caibidil III Rialacha maidir le táirgeadh Airteagal 7 Rialacha ginearálta maidir le táirgeadh 1. Comhlíonfaidh oibreoirí na rialacha ginearálta maidir le táirgeadh seo a leanas: (a) déanfar bainistiú ar an ngabháltas talmhaíochta iomlán nó ar an oibríocht dobharshaothraithe iomlán i gcomhréir leis na ceanglais is infheidhme maidir le táirgeadh orgánach; (b) Mura bhforáiltear a mhalairt i bpointe 2.2 de Chuid IV agus i bpointe 1.3 de Chuid VI d'Iarscríbhinn II, ní fhéadfar ach táirgí agus substaintí arna n‑údarú de bhun Airteagal 19 a úsáid i dtalmhaíocht agus dobharshaothrú orgánach, ar choinníoll go ndearnadh an táirge nó substaint i dtrácht a údarú lena n‑úsáid sa talmhaíocht agus sa dobharshaothrú, i gcomhréir le forálacha ábhartha dhlí an Aontais agus, más gá, sna Ballstáit lena mbaineann, i gcomhréir le forálacha náisiúnta bunaithe ar dhlí an Aontais; (c) toirmeascfar radaíocht ianúcháin a úsáid chun cóireáil a dhéanamh ar bhia nó beatha orgánach, nó ar amhábhair a úsáidtear i mbia nó beatha orgánach; (d) oibreoirí orgánacha nach micrifhiontair, feirmeoirí ná oibreoirí a tháirgeann feamainn nó ainmhithe dobharshaothraithe iad, cuirfidh siad córas bainistíochta comhshaoil i bhfeidhm d'fhonn a bhfeidhmíocht comhshaoil a fheabhsú. 2. Chun a áirithiú go gcuirfear na rialacha ginearálta maidir le táirgeadh i bhfeidhm mar is ceart, cumhachtófar don Choimisiún gníomhartha tarmligthe a ghlacadh i gcomhréir le hAirteagal 36 ina soláthrófar na critéir a mbeidh an córas bainistíochta comhshaoil dá dtagraítear i bpointe (d) de mhír 1 ag freagairt dóibh. Cuirfear sainiúlachtaí na bhfiontar beag agus meánmhéide san áireamh sna critéir sin. Airteagal 8 Tiontú 1. Urramóidh feirmeoirí agus oibreoirí a tháirgeann feamainn nó ainmhithe dobharshaothraithe tréimhse tiontaithe. Le linn na tréimhse iomláine tiontaithe ba cheart dóibh na rialacha maidir le táirgeadh orgánach atá leagtha síos sa Rialachán seo agus, go háirithe, na rialacha sonracha maidir le tiontú atá leagtha amach in Iarscríbhinn II, a chur i bhfeidhm. 2. Cuirfear tús le tréimhse an tiontaithe ar a luaithe nuair a bheidh fógra tugtha ag an bhfeirmeoir nó ag an oibreoir a tháirgeann feamainn nó ainmhithe dobharshaothraithe faoina ghníomhaíocht do na húdaráis inniúla i gcomhréir leis an Rialachán seo. (2a) De mhaolú ar mhír 2, i gcásanna inar fágadh an talamh díomhaoin gan chur roimh an bhfógra dá dtagraítear in Airteagal 24(1) ar feadh na tréimhse is gá le haghaidh tiontaithe ar a laghad agus ar choinníoll go bhfuil na ceanglais eile is gá á gcomhlíonadh, ní bheidh tréimhse tiontaithe de dhíth ar an talamh gan chur seo. 3. Ní fhéadfar aon tréimhse roimhe sin a aithint go haisghníomhach mar chuid den tréimhse tiontaithe. 4. Ní dhéanfar táirgí arna dtáirgeadh le linn na tréimhse tiontaithe a mhargú mar tháirgí orgánacha. 5. De mhaolú ar Airteagal 7(1), le linn na tréimhse tiontaithe, féadfar an gabháltas talmhaíochta a roinnt ina aonaid atá scartha go soiléir nach ndéantar bainistiú ar gach ceann díobh mar tháirgeadh orgánach. Maidir le beostoc, beidh speicis éagsúla i gceist sa táirgeadh orgánach le linn na tréimhse tiontaithe. Maidir le dobharshaothrú, féadfaidh an speiceas céanna a bheith i gceist, ar choinníoll go mbeidh deighilt leordhóthanach idir na suíomhanna táirgeachta. Maidir le plandaí, beidh cineálacha éagsúla is féidir idirdhealú a dhéanamh eatarthu go héasca i gceist sa táirgeadh orgánach le linn na tréimhse tiontaithe. 6. Chun cáilíocht, inrianaitheacht agus comhlíonadh an Rialacháin seo maidir le táirgeadh orgánach agus oiriúnú d'fhorbairtí teicniúla a áirithiú, cumhachtófar don Choimisiún gníomhartha tarmligthe a ghlacadh i gcomhréir le hAirteagal 36 lena bhforlíontar na rialacha atá leagtha síos san Airteagal seo nó lena bhforlíontar agus lena leasaítear na r